
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ


                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 20 Μαΐου 2024, ημέρα Δευτέρα και ώρα 13.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Αντιπροέδρου αυτής, κυρίου Στέφανου Γκίκα, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» (4η συνεδρίαση – β΄ ανάγνωση).
Στη συνεδρίαση παρέστησαν ο Υφυπουργός Εθνικής Άμυνας, κ. Ιωάννης Κεφαλογιάννης, καθώς και αρμόδιοι υπηρεσιακοί παράγοντες. 
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Μεταξάς Κωνσταντίνος Παπαναστάσης Νικόλαος, Βελόπουλος Κυριάκος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και Καζαμίας Αλέξανδρος.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κυρίες και κύριοι συνάδελφοι, αρχίζει η 4η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις». 
Ξεκινάμε με τον Εισηγητή της Πλειοψηφίας, τον κ. Χρήστο Δερμεντζόπουλο για 7 λεπτά.  Ο λόγος σε εσάς, κ. συνάδελφε. 
ΧΡΗΣΤΟΣ ΔΕΡΜΕΝΤΖΟΠΟΥΛΟΣ (Εισηγητής της Πλειοψηφίας): Ευχαριστώ, κ. Πρόεδρε.
Κύριε Υπουργέ, κυρίες και κύριοι βουλευτές, βρισκόμαστε σήμερα στο στάδιο της δεύτερης ανάγνωσης της νομοθετικής πρωτοβουλίας της Κυβέρνησης και του Υπουργείου Εθνικής Άμυνας. 
«Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις» είναι ο τίτλος του σχεδίου νόμου. Ενός σχεδίου που στον πυρήνα του έχει την ανάπτυξη ενός οικοσυστήματος αμυντικής καινοτομίας προς όφελος τόσο των Ενόπλων Δυνάμεων όσο και του επιστημονικού δυναμικού της χώρας. Δεν υπήρχε κάποιος από τους φορείς που προσκλήθηκαν που να αμφιβάλλει, για την αναγκαιότητα να εκσυγχρονιστούν οι Ένοπλες Δυνάμεις μας. Κανείς δεν έκρυψε την ικανοποίησή του ή το ελάχιστο να δηλώσει ότι «η συγκεκριμένη νομοθετική πρωτοβουλία κινείται προς τη θετική κατεύθυνση». 
Φυσικά και ακούστηκαν επιφυλάξεις, διατυπώθηκαν απορίες ή εκφράστηκαν και ζητήματα που απασχολούν τις γυναίκες και τους άνδρες των Ενόπλων Δυνάμεων και, φυσικά, χρήζουν αντιμετώπισης – όπως το κορυφαίο ζήτημα του συνταξιοδοτικού. Η Κυβέρνηση, όμως, όλα αυτά τα γνωρίζει και το Υπουργείο επεξεργάζεται την επίλυσή τους. 
Πιστεύω, όμως, πως και μέσα από τη στάση των Κομμάτων της Αντιπολίτευσης, ειδικά σε μια τέτοια περίοδο προεκλογική που διανύουμε, αποδεικνύεται πως υπάρχει αναγνώριση των προθέσεων μας, αλλά και η αναγνώριση από όλους της αναγκαιότητας, δηλαδή, να περάσουμε τις Ένοπλες Δυνάμεις μας σε μια νέα εποχή, με ριζικές αλλαγές στα οπλικά συστήματα, στη δομή και στην καινοτομία, επιτέλους. Να αξιοποιήσουμε τις δικές μας δυνατότητες και, κυρίως, το δικό μας άξιο έμψυχο δυναμικό, δίνοντάς τους τα εφόδια να δημιουργήσουν καινούργια συστήματα. 

Έχουμε αξίες Ελληνίδες και Έλληνες, είτε εντός των Ενόπλων Δυνάμεων, είτε εκτός. Είτε εντός της Ελλάδας, είτε εκτός. Όπως αναφέρθηκε και από τον Υπουργό, Έλληνες στο εξωτερικό ασχολούνται με τέτοιου είδους προγράμματα σε κορυφαίο επίπεδο. Οφείλουμε λοιπόν και με αυτό τον τρόπο καταρτίζουμε ένα σωστό θεσμικό πλαίσιο, ώστε να συμβάλλουν όλοι στη δημιουργία αυτού του οικοσυστήματος. Και ξέρετε, δεν είναι μόνο το τελικό προϊόν που θα προέλθει από αυτή την προσπάθεια. Πιστεύω πως θα καταφέρουμε να χτίσουμε και μία ιδιαίτερη τεχνογνωσία ως χώρα, που θα διαχέεται και ως προοπτική εξέλιξης και καριέρας σε μία νέα γενιά.
Ο βασικός μας, όμως, στόχος και ο λόγος που η κυβέρνηση της Νέας Δημοκρατίας νομοθετεί, είναι να διατηρήσουμε και να ενισχύσουμε τη δυνατότητα να προστατεύσουμε την κυριαρχία και την ανεξαρτησία μας απέναντι σε δυνάμεις δημογραφικά και οικονομικά ισχυρότερες. Χώρες που έχουν αντιληφθεί και αξιοποιήσει τη δική τους τεχνογνωσία αρκετά νωρίτερα από εμάς. Υπάρχουν τέσσερα βασικά σκέλη, λοιπόν, στο συγκεκριμένο σχέδιο νόμου.
Το πρώτο σκέλος, είναι το Ελληνικό Κέντρο Αμυντικής Καινοτομίας, όπου στόχο έχουμε να καλλιεργήσουμε προηγμένες τεχνολογίες, να προμηθευτούμε καινοτόμα προϊόντα για την άμυνά μας, να αναπτύξουμε χρηματοδοτικά εργαλεία μεταξύ νεοφυών επιχειρήσεων και αμυντικών βιομηχανιών, να ισχυροποιήσουμε τη συνεργασία ΑΕΙ των Ερευνητικών Κέντρων και των Σχολών των Ενόπλων Δυνάμεων.
Δεύτερο και τρίτο σκέλος, είναι ο εκσυγχρονισμός των Ανωτάτων Στρατιωτικών Εκπαιδευτικών Ιδρυμάτων και η ίδρυση Τμήματος Πληροφορικής στη Στρατιωτική Σχολή Αξιωματικών Σωμάτων. Ουσιαστικά, μεταξύ άλλων, δίνουμε τη δυνατότητα αυτόνομης διοργάνωσης διδακτορικών σπουδών, απλοποιούμε τη διαδικασία ίδρυσης μεταπτυχιακών, παρέχουμε τη δυνατότητα συμμετοχής των στελεχών των Ενόπλων Δυνάμεων σε ερευνητικά προγράμματα, παρέχουμε τη δυνατότητα να εκπονούν διδακτορικές διατριβές, να εκπονούν βιομηχανικά διδακτορικά σε συνεργασία με βιομηχανίες, σε αντικείμενα παραγωγής καινοτόμων προϊόντων ή υπηρεσιών. Προσφέρουμε επίσης τη δυνατότητα να συμμετέχει το στρατιωτικό προσωπικό σε μετεκπαιδευτικά προγράμματα εξειδίκευσης, Fellowships, και εκπόνηση διδακτορικής έρευνας. Kαι όλα αυτά, γιατί η αλήθεια είναι πως υπάρχει σημαντική αναξιοποίητη γνώση στα στελέχη των Ενόπλων Δυνάμεων.
 Το σημαντικότερο, όμως, είναι πως υπάρχει ακόμα μεγαλύτερη δίψα και γνώση για προσφορά στην πατρίδα μέσω αυτής. Μέσα στο συγκεκριμένο σχέδιο νόμου υπάρχει, επίσης, πρόβλεψη για την τεχνητή νοημοσύνη και αναλυτική δεδομένων στις Ένοπλες Δυνάμεις, να αναπτύξουμε δηλαδή και να ενσωματώσουμε τεχνολογίες τεχνητής νοημοσύνης σε στρατιωτικά συστήματα και εφαρμογές και με αυτό τον τρόπο να μπορέσουμε να απαντήσουμε σε προκλήσεις και απειλές της εποχής, όπως ζητήματα κυβερνοασφάλειας, ανάλυσης δεδομένων, συστήματα DIY Drone. Οφείλουμε να καταρτίσουμε τα στελέχη μας σε επιχειρήσεις κυβερνοάμυνας και διαχείρισης δικτύων για την αποτροπή κυβερνοαπειλών. Για το λόγο αυτό, συστήνεται στις Ένοπλες Δυνάμεις το Κοινό Σώμα Πληροφορικής, όπου αποστολή του είναι ουσιαστικά η προσαρμογή, η πρόληψη και η έγκαιρη αντίδραση των ψηφιακών υποδομών των Ενόπλων Δυνάμεων στις προκλήσεις κυβερνοασφάλειας και με αυτό τον τρόπο να ενισχύσουμε την εθνική μας ασφάλεια και να συμβάλουμε στην εθνική στρατηγική που χαράσσεται για την τεχνητή νοημοσύνη. 
Τέλος, στο τέταρτο σκέλος περιλαμβάνονται επιμέρους ρυθμίσεις άλλων σημαντικών θεμάτων, ζητήματα που αποσκοπούν μεταξύ άλλων στην εύρυθμη λειτουργία των στρατιωτικών νοσοκομείων και στην παρεχόμενη από αυτά υγειονομική φροντίδα.  Επίσης, νέα ειδικά προγράμματα θητείας ανδρών και γυναικών στις Ένοπλες Δυνάμεις, αλλά και ειδική αποζημίωση πληρωμάτων πλοίων του Πολεμικού Ναυτικού, που βρίσκονται σε αποστολή και ειδική αποζημίωση προσωπικού των Ενόπλων Δυνάμεων που εκτελεί ειδικές αποστολές. 
Με το συγκεκριμένο σχέδιο νόμου, κύριε Πρόεδρε, κυρίες και κύριοι συνάδελφοι, κοιτάμε μπροστά, κοιτάμε μπροστά με την αναγκαιότητα να τρέξουμε γιατί μείναμε πίσω. Μας δίνετε, λοιπόν, σε όλους σήμερα μια ευκαιρία να προχωρήσουμε από ένα θεωρητικό επίπεδο, από ένα επίπεδο διαπιστώσεων σε πρακτικό επίπεδο, να βάλουμε τα θεμέλια για τη γενιά που έρχεται να συμβάλει ορθότερα στην ενίσχυση της ασφάλειας της χώρας μας, να διαπρέψει και να πρωτοπορήσει  διαφυλάσσοντας πρώτιστα την εθνική μας κυριαρχία. Για όλους τους παραπάνω λόγους καταθέτω την ολόπλευρη υποστήριξη στην επίπονη δουλειά των στελεχών του Υπουργείου και της κυβέρνησης.  Σας ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):  Ευχαριστούμε πολύ τον κύριο Δερμεντζόπουλο.  Τον λόγο έχει ο Εισηγητής της Μειοψηφίας, κ. Ευάγγελος Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ(Εισηγητής της Μειοψηφίας):  Κύριε Πρόεδρε, ευχαριστώ πολύ. 
Κυρίες και κύριοι συνάδελφοι, το νομοσχέδιο, όπως είπαμε, έρχεται να καλύψει κάποια σημαντικά ζητήματα που αφορούν στις Ένοπλες Δυνάμεις κυρίως ως προς την έρευνα και την καινοτομία αλλά και την τεχνητή νοημοσύνη. Όντως δεδομένων και των πρόσφατων γεωπολιτικών εξελίξεων έχει παρατηρηθεί η άμεση ανάγκη ενίσχυσης των Ενόπλων Δυνάμεων της χώρας μας μέσω ενός συστήματος που θα εξασφαλίζει την αναβάθμιση σε τεχνολογικό επίπεδο. Αυτό φαίνεται να προσπαθεί να επιτύχει το νομοσχέδιο μέσω της σύστασης Ελληνικού Κέντρου Αμυντικής Καινοτομίας, καθώς και μέσω της ίδρυσης Κοινού Σώματος Πληροφορικής και σίγουρα η αναβάθμιση των ΑΣΕΙ και η ισοτιμία τους με τα ΑΕΙ είναι ένα θετικό βήμα, όμως να σημειωθεί ότι  ζητεί εξαίρεση της αναβάθμισης των ΑΣΣΥ  δεν είναι ότι καλύτερο στο ΥΠΕΘΑ και δημιουργεί  μεγαλύτερες ανισότητες μέσα στις Ένοπλες Δυνάμεις. Επίσης, θα θέλαμε να είναι πιο σαφής η σχέση του Κέντρου Αμυντικής Καινοτομίας που δημιουργείται με την εγχώρια αμυντική βιομηχανία. 
Όσον αφορά στο Β’  Μέρος, είπαμε ότι ως προς τη μορφή η Α.Ε. που επιλέχθηκε φαίνεται ότι δεν υπάρχει καμία ουσιαστική αντίρρηση ή κάποια αντιπρόταση μετά τις διευκρινίσεις που δόθηκαν. Δεδομένης βέβαια της ραγδαίας τεχνολογικής εξέλιξης και των ολοένα αυξανόμενων αναγκών των Ενόπλων Δυνάμεων για προσαρμογή στη σύγχρονη τεχνολογία και τα νέα δεδομένα και λαμβάνοντας υπόψη ότι στη χώρα μας υπάρχει κενό στον συγκεκριμένο τομέα η σύσταση του ΕΛΚΑΚ  έρχεται να καλύψει αυτή την ανάγκη, εφόσον τηρηθούν και εφαρμοστούν στην πράξη όλα όσα προβλέπει το σχέδιο νόμου. Το μετοχικό κεφάλαιο που ανέρχεται σε 1.500. 000 ευρώ εκτιμούμε ότι είναι χαμηλό για τον επιδιωκόμενο σκοπό. Ο Υπουργός κατά τη συνεδρίαση διαβεβαίωσε ότι υπάρχει τρόπος να αυξηθεί,  ως προς τη συμμετοχή το Ελληνικό Δημόσιο με 67% έχει το πλειοψηφικό πακέτο και το υπόλοιπο 33% καλύπτεται από το Υπερταμείο. Εδώ έχουμε μία επιφύλαξη, την εκφράσαμε, δεν θέλουμε να χρησιμοποιηθούν τα αποθεματικά των ταμείων για αυτή την υπόθεση. 
Όσον αφορά στους πόρους, είπα και προηγουμένως, το ποσοστό  1,5% το οποίο θα προορίζεται υπέρ του ΕΛΚΑΚ   φαίνεται να καλύπτεται από τις δαπάνες των εξοπλιστικών προγραμμάτων και θα εγγράφεται κάθε έτος στον προϋπολογισμό. Εδώ να σημειώσουμε ότι δεν συμφωνούμε είπαμε, ξανά το επαναλαμβάνουμε, με οποιαδήποτε τυχόν δρομολόγηση που θα αποβεί σε βάρος των μετοχικών ταμείων. Σύμφωνα με έγκυρες πληροφορίες έχει δρομολογηθεί και έγινε και παραδεκτό από τον Υπουργό στη συνεδρίαση της Επιτροπής ότι το ΕΛΚΑΚ θα στεγασθεί στους δύο ορόφους του Μετοχικού Ταμείου Στρατού επί της Κολοκοτρώνη χωρίς προκαταβολή μισθώματος. Θα θέλαμε σε αυτή την περίπτωση να υπάρξει καλύτερη συνεννόηση και να είναι αποδεχτή αυτή η κίνηση και από το Μετοχικό Ταμείο Στρατού και οπωσδήποτε θα πρέπει να συμφωνηθεί ένα αντίτιμο. 
Πάμε στο άρθρο 8, είναι για την οργάνωση των προγραμμάτων. Από τα περιγραφόμενα στη διάταξη δεν προκύπτει κάποια παρατήρηση. Όσα προβλέπονται αντικατοπτρίζουν τις υπάρχουσες ανάγκες των επιτελείων. Μας είπε ο Αρχηγός ότι κάποια προγράμματα ήδη θα ανατεθούν, τα οποία θα προχωρήσουν. Ελπίζουμε να το δούμε αυτό.
Για το άρθρο 9, είπαμε ότι το νέο συσταθέν ΕΛΚΑΚ θα βρίσκεται υπό την εποπτεία του ΥΕΘΑ και θα εξυπηρετεί τους σκοπούς και τις ανάγκες των Ενόπλων Δυνάμεων και της εθνικής άμυνας. Θα μπορούσε εδώ να μπαίνει και κάποιος άλλος φορέας από τις άλλες πολιτικές δυνάμεις, ενδεχομένως θα μπορούσε να παίζει και κάποιος από την αντιπολίτευση. Ωστόσο, είναι θέμα διαδικαστικό.
Για την διανοητική ιδιοκτησία δόθηκαν οι ανάλογες εξηγήσεις, ωστόσο από το να μην έχουμε καθόλου δικαιώματα το δημόσιο, ένα μέρος των οποίων εξασφαλίζεται, είναι στη σωστή κατεύθυνση. Για το προσωπικό με συμβάσεις εργασίας ιδιωτικού δικαίου, το οποίο θα ανέρχεται σε 10 άτομα, εκφράσαμε την άποψη ότι αριθμός είναι μικρός. Σε κάθε περίπτωση δεν έχουμε άλλη παρατήρηση, δεδομένου ότι και το πολιτικό στρατιωτικό προσωπικό του ΥΕΘΑ που τυχόν θα μετατεθεί στο ΕΛΚΑΚ, δεν θα υφίσταται κάποια δυσμενή άλλη συνέπεια σταδιοδρομία του. 
Πάμε στον εκσυγχρονισμό του θεσμικού πλαισίου των ανωτάτων στρατιωτικών εκπαιδευτικών ιδρυμάτων και όπως είπαμε η αναβάθμιση και η ισοτιμία των ΑΣΕΙ με τα ΑΕΙ, ήταν ένα πάγιο αίτημα των στελεχών και των σπουδαστών στις παραγωγικές σχολές. Ακούσαμε και τους πρυτάνεις, οι οποίοι υπερθεμάτισαν για αυτό. Ως προς την κατ’ άρθρο ανάλυση, δεν έχουμε κάποια συγκεκριμένη παρατήρηση. Βέβαια δεν έχουμε πάρει και κανένα αντίθετο υπόμνημα είτε από συνδικαλιστικό ή άλλο φορέα προς το παρόν. Όμως υπάρχει πληθώρα αρνητικών σχολίων, όπως ανέφερα και στην αρχή της εισήγησής μου, ότι δεν έγινε το ανάλογο και με τα ΑΣΣΥ. Πρέπει να προχωρήσουμε σε αυτό, γιατί τα ΑΣΣΥ δεν είναι στην καλύτερη κατάσταση ούτε οργανωτικά ούτε από τις υποδομές τους ούτε και της αναγνώρισης των πτυχίων τους. 
Για την ίδρυσή και τη σύσταση του κοινού Σώματος πληροφορικής στις ένοπλες δυνάμεις, είπαμε τις θέσεις μας. Σε γενικές γραμμές συμφωνούμε. Πρέπει να εξασφαλιστεί όμως η ομαλή υπηρεσία των στελεχών που υπάρχουν ήδη στο στράτευμα, με αυτές τις ειδικότητες και τις εξειδικεύσεις. 
Για τα άρθρα 54 ως 57, ουσιαστικά αφορούν ορισμένες τροποποιήσεις σε θέματα ιεραρχίας, χωρίς να επηρεάζουν την ουσία και πρόκειται για διορθωτικές παρεμβάσεις με τους ισχύοντες νόμους στη σταδιοδρομία. Εκφράσαμε την αντίθεσή μας για το θέμα της έκπτωσης που γίνεται σε ότι αφορά την απόδοση των οφειλόμενων στα στρατιωτικά νοσοκομεία από τον ΕΟΠΥΥ. Δόθηκε μια εξήγηση από τον Υπουργό. Εμείς συνεχίζουμε να επιμένουμε, ότι θα πρέπει να δοθούν όλα τα χρήματα τα οποία λείπουν από την υγειονομική υποστήριξη του προσωπικού των ενόπλων δυνάμεων. 
Όσον αφορά τον εξορθολογισμό του υπολογισμού ύψους εφάπαξ βοηθήματος των στελεχών, πρόκειται για διορθωτική παρέμβαση, είναι στη σωστή κατεύθυνση. Επίσης  κατόπιν έντονης πίεσης τόσο από τα στελέχη όσο και από παρεμβάσεις της αντιπολίτευσης, θεωρούμε ότι είναι σε θετική κατεύθυνση το άρθρο 62. 
Το άρθρο 64 που αφορά τα έσοδα από την εκποίηση, άλλαξε τελείως το στοιχείο και από τη μεθόδευση που υπήρχε να αποδίδονται στα ταμεία, αποδίδονται στον προϋπολογισμό για τα εξοπλιστικά. Αυτό δημιουργεί ένα θέμα στα ταμεία. Θα πρέπει να δείτε πώς θα το ισορροπήσουμε. 
Για τις προτάσεις που γίνονται για τους στρατεύσιμους και για τα θέματα της θητείας, νομίζω ότι είναι σε σωστή κατεύθυνση. Θα πρέπει να περιμένουμε να δούμε τα αποτελέσματα. Θα ήθελα να πω, ότι περιμένουμε μία εξήγηση για το θέμα της μεταφοράς στρατιωτικού υλικού στο εξωτερικό. Πείτε μας, ότι αυτό το υλικό είναι αυτό που έχει υπογραφεί με τα δύο προγράμματα και πάει στον συγκεκριμένο χώρο και στόχο και στη χώρα η οποία τα αγόρασε, αν είναι έτσι. Αν είναι κάτι άλλο θα πρέπει να μας το ξεκαθαρίσετε. 
                 Το άλλο είναι ότι θα θέλαμε ακόμα ένα ξεκαθάρισμα για το επίδομα στόλου. Δόθηκε μια εξήγηση από τον κύριο Υπουργό, κύριε Κεφαλογιάννη, αν μπορείτε δώστε μας μια εξήγηση, ούτως ώστε να ξεκαθαρίσει ότι πάλι δεν θα χαθεί αυτή η δυνατότητα, που δίνεται. Επιφυλασσόμαστε να υποβάλουμε μία τροπολογία για το θέμα των ΕΠΟΠ. 
                ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Το λόγο έχει ο κ. Μάντζος, διότι ο κ. Μπιάγκης είναι απών.
                ΔΗΜΗΤΡΙΟΣ ΜΑΝΤΖΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ): 
                Κύριε Πρόεδρε, πράγματι έχει ένα ανυπέρβλητο πρόβλημα ο κ. Μπιάγκης και κατ’ εξαίρεση θα κάνω εγώ την εισήγηση σήμερα.
                 Νομίζω ότι επί της διαδικασίας έχουμε πει πολλές φορές ότι ο χρόνος για την μελέτη των διατάξεων ενός τόσο εκτεταμένου σχεδίου νόμου και τεχνικά περίπλοκου, και για την προετοιμασία των θέσεων και των εισηγήσεων μας, ήταν ελάχιστος. Ενώ γνωρίζαμε πολύ καιρό από το Υπουργείο ότι έχει εξαγγελθεί, η πρωτοβουλία αυτή έχει καθυστερήσει και κατανοώ την καθυστέρηση, αλλά δεν κατανοούμε τη βιασύνη και την θεσμικά απαξιωτική τακτική που υπονομεύει την όποια καλή πρόθεση του νομοθέτη. Το έχουμε πει πολλές κοινοβουλευτικές ομάδες, ήδη από την πρώτη συνεδρίαση της επιτροπής μας αυτό, επειδή η διαδικασία είναι σημαντική και πρέπει να σημειώνεται η μη τήρηση κατάλληλων προθεσμιών.
                 Στην ουσία. Είναι αληθές και είναι πέραν πάσης αμφιβολίας ότι η χώρα μας έχει μείνει αρκετά πίσω σε θέματα έρευνας και ανάπτυξης σύγχρονων και καινοτόμων αμυντικών τεχνολογιών, απέναντι και σε σχέση ιδίως με κράτη που αμφισβητούν ή δυνητικά απειλούν την ασφάλεια και την εθνική μας κυριαρχία. Την παραπάνω διαπίστωση την έκανε άλλωστε και ο ίδιος ο Υπουργός, ο κ. Δένδιας που μίλησε για παθογένειες ετών, όμως σ’ αυτή την αφοριστική διατύπωση προφανώς δεν μπορεί να αποκλειστούν οι σοβαρές ευθύνες που βαρύνουν κυρίως τις κυβερνήσεις της Νέας Δημοκρατίας, με Πρωθυπουργό τον κύριο Μητσοτάκη, που δυστυχώς παρέμεινε αδρανής εδώ και 5 περίπου χρόνια που βρίσκεται στην εξουσία. 
              Είναι ένα κρίσιμο χαμένο χρονικό διάστημα, όπου πράγματι έχουν συντελεστεί ραγδαίες εξελίξεις στην αμυντική τεχνολογία και καινοτομία διεθνώς, έχουν επιτευχθεί σημαντικές επιδόσεις στην έρευνα, την τεχνολογία και την παραγωγή και εξαγωγή αμυντικού υλικού και γειτονικών και απειλητικών προς τα εθνικά μας συμφέροντα κρατών. Σε αυτή την πενταετία έγιναν ελάχιστα και για το έμψυχο δυναμικό, που είναι ο πολλαπλασιαστής ισχύος των Ενόπλων Δυνάμεων, υπήρξε αδιαφορία επί σειράς χρονιζόντων προβλημάτων και δίκαιων διεκδικήσεων των στρατιωτικών μας.
             Τεκμηριώθηκε στην ακρόαση των φορέων και από τον Πρόεδρο του Συνδέσμου Ελλήνων Κατασκευαστών Αμυντικού Υλικού, ότι η Ελληνική Αμυντική Βιομηχανία θα έπρεπε να συμμετέχει και η εθνική μας οικονομία να επωφελείται κατά τουλάχιστον 30% σε ό,τι αφορά στις παραγγελίες που έχει προβεί και θα προβεί στο μέλλον η Κυβέρνηση, ως αντισταθμιστική υποχρέωση ανάθεσης σημαντικού μέρους εκτέλεσης των έργων αμυντικών προμηθειών στην εγχώρια αμυντική βιομηχανία από τον ανάδοχο. Δεν τηρείται, δεν εφαρμόζεται αυτή η προϋπόθεση.
           Είπε ο Υπουργός Άμυνας ότι η συμμετοχή της Ελληνικής Αμυντικής Βιομηχανίας στο ακαθάριστο εθνικό προϊόν είναι μόλις 0,74%, όταν δαπανάμε αμυντικά κάθε χρόνο 3,7%, είναι μια επίδοση απογοητευτική για την Κυβέρνηση. 
           Το ΠΑΣΟΚ διαχρονικά προσεγγίζει τα θέματα άμυνας και ασφάλειας με ιδιαίτερη προσοχή και ενδιαφέρον. Δεν ισχυριζόμαστε ότι το 2019 ήταν όλα ρόδινα, αλλά από τότε υπήρξαν σημαντικές ευκαιρίες, οι οποίες πέρασαν αναξιοποίητες. 
            Η πρώτη απώλεια, οι παραγγελίες εξοπλισμών 2019-2023 ανήλθαν σε 20 δισ. ευρώ με μερίδιο στην Εθνική Αμυντική Βιομηχανία μόλις 2,7%. 
            Δεύτερη αναξιοποίητη ευκαιρία είναι οι συνθήκες που ισχύουν από το 2022 στη διεθνή αγορά. Υπάρχει μεγάλη ζήτηση σε συμβατικά πυρομαχικά, όπως βλήματα 155 χιλιοστών που παράγονται από τα ΕΑΣ. Τα ΕΑΣ θα μπορούσαν να έχουν πρωτοφανή τζίρο, όμως η Κυβέρνηση από τον Απρίλιο του 2022, δια του Υπουργού των Οικονομικών, έδωσε εντολή να κλείσει η συγκεκριμένη γραμμή παραγωγής. Ποιος ωφελείται από αυτή την υπόθεση;
           Η τρίτη ευκαιρία είναι η εξαγγελθείσα αμυντική πολιτική της Ευρωπαϊκής Ένωσης. Προβλέπει για την περίοδο 2025-2027 1,5 τρισ. ευρώ για επανενεργοποίηση της ευρωπαϊκής αμυντικής βιομηχανίας. Εμείς εδώ, η Κυβέρνηση, τι κάνει για να αξιοποιήσει αυτή την τελευταία ευκαιρία για την Εθνική Αμυντική Βιομηχανία; Υπάρχει ο κίνδυνος να δημιουργηθεί ένα κλειστό κλαμπ ευρωπαϊκής αμυντικής βιομηχανίας και η Ελλάδα να παραμείνει εκτός.
Μαζί με αυτές τις αναξιοποίητες ευκαιρίες, βλέπουμε την ίδια στιγμή συχνές απαξιωτικές δηλώσεις Υπουργών για τις δύο κρατικές εταιρείες ΕΑΒ και ΕΑΣ, που οδηγούν στο συμπέρασμα, ότι υπάρχει κάποιο σχέδιο εγκατάλειψης αυτών των Αμυντικών Βιομηχανιών. Μιλά η κυβέρνηση ακόμα και για τους πλαστούς ισολογισμούς στην ΕΑΒ, ισολογισμούς που έχει εγκρίνει η ίδια η κυβέρνηση στις Γενικές Συνελεύσεις. Και εγώ ρωτώ και ως πολιτικός και ως νομικός, εφόσον υπάρχουν πλαστοί ισολογισμοί, γιατί δεν έχει υπάρξει παρέμβαση στην Εισαγγελία, αφού υπάρχουν αυτοί οι ισολογισμοί; Η κυβέρνηση, λοιπόν, φέρει βαρύτατες ευθύνες για την πλέον καθοριστική αυτή τελευταία πενταετία. 
Όσον αφορά στο σχέδιο νόμου, έχει ειπωθεί και από τον Δημήτρη Μπιάγκη στις προηγούμενες επιτροπές, προφανώς είναι προς τη σωστή κατεύθυνση η δημιουργία του Ελληνικού Κέντρου Αμυντικής Καινοτομίας, όμως, υπάρχουν πολλά σημεία με ασάφειες και εύλογες ανησυχίες προκαλούνται. Για παράδειγμα, ο τρόπος με τον οποίο επιλέγεται η διοίκηση και τα στελέχη του εν λόγω φορέα, με αδιαφάνεια και αξιοκρατία, οι διαδικασίες ελέγχου λογοδοσίας και διασφάλισης της χρηστής διοίκησης του υπό σύσταση φορέα, επίσης, ασάφειες όσον αφορά στις αρμοδιότητες του σκοπού στο τρόπο λειτουργίας, την εξασφάλιση της δέσμευσης των απαιτούμενων πόρων για τη λειτουργία του φορέα. 
Προτείνουμε η σύνθεση του Διοικητικού Συμβουλίου σε αυτό το πλαίσιο και κυρίως η επιλογή του Προέδρου να ενισχύεται θεσμικά μέσω της έγκρισης της Ειδικής Μόνιμης Επιτροπής Θεσμών και Διαφάνειας της Βουλής, προτείνουμε να ενισχυθεί η διαδικασία εποπτείας του νέου Φορέα, στο άρθρο 9, ώστε ετησίως να κατατίθεται απολογισμός της εταιρείας στη Μόνιμη Επιτροπή Εξοπλιστικών Προγραμμάτων της Βουλής. Επισημαίνουμε και σήμερα, ότι υπάρχει κίνδυνος, δεν αποκλείεται, να μεταβιβαστεί ποσοστό μετοχών μέχρι και 49% σε ιδιώτες, χωρίς να υπάρχουν ειδικότερα ποιοτικά κριτήρια αποδοχής των δυνητικών μετόχων. Ως εκ τούτου, υπάρχει και παραμένει ο κίνδυνος μεταβίβασης μετοχών σε τρίτους, οι οποίοι, είτε στην καλύτερη περίπτωση δεν θα έχουν την κατάλληλη αξιοπιστία, ή ακόμα χειρότερα, θα εκπροσωπούν συμφέροντα που αντίκεινται της εθνικής ασφαλείας. 
Επίσης, υπάρχει και πρόβλεψη ρητή στο νομοσχέδιο, ότι ο Ειδικός Στρατηγικός Σχεδιασμός Προγραμμάτων, Έρευνας και Ανάπτυξης, ο προτεινόμενος σχεδιασμός δηλαδή και η προτεραιότητα των προγραμμάτων για τα επόμενα τέσσερα χρόνια, θα καταρτίζεται μετά από εισήγηση του ΕΛΚΑΚ και αυτό έρχεται σε ευθεία αντίθεση με αυτό που μας είπε ο Υπουργός, ότι το ΕΛΚΑΚ θα είναι απλώς ο αποδέκτης και αυτός που θα υλοποιεί τις ενέργειες και όχι ο εισηγητής του εν λόγω σχεδιασμού. Τελικά τι ισχύει, αυτό που ο κ. Υπουργός μας είπε προφορικώς, ή αυτό που διαβάζουμε γραπτώς στο σχέδιο νόμου; 
Αντί πολλών, θα μπορούσαμε να σημειώσουμε ακόμα, για την οικονομία του χρόνου της τελευταίας συζητήσεως στην Επιτροπή, με δύο αναφορές, πρώτον στην ίδρυση του Τμήματος Πληροφορικής, έχουμε εύλογες επιφυλάξεις ως προς τη σκοπιμότητα της ρύθμισης. Εφόσον, όμως, θεωρηθεί ως ειλημμένη αυτή η απόφαση από την κυβέρνηση, τουλάχιστον θα μπορούσε να προβλεφθεί η δυνατότητα εξαίρεσης στελεχών που δεν επιθυμούν να ενταχθούν στο υπό σύσταση τμήμα. Και το τελευταίο έχει να κάνει με τη συμπλήρωση του άρθρου 72, αναφορικά με την υπαγωγή του ΟΣΜΑΕΣ Μαλεσίνας στο Δήμο Λοκρών Φθιώτιδας, μετά από πρότασή μας, ο Υπουργός κ. Δένδιας έχει ήδη δεσμευθεί από την περασμένη Παρασκευή, ότι θα κάνει δεκτή την Τροπολογία. 
Με αυτό, κύριε Πρόεδρε, ολοκληρώνω, λέγοντας, ότι το ΠΑΣΟΚ - ΚΙΝΗΜΑ ΑΛΛΑΓΗΣ, η Κοινοβουλευτικής μας Ομάδα, καταθέτει σήμερα σειρά τροπολογιών για διορθώσεις διατάξεων του σχεδίου νόμου, αλλά και για αναγκαίες διατάξεις ενισχυτικές του προσωπικού των Ενόπλων Δυνάμεων. Θεωρούμε, ότι συνδράμουν θεραπεία σημαντικών προβλημάτων και εκκρεμοτήτων και παρακαλούμε το Υπουργείο για την ενδελεχή εξέτασή τους και την αποδοχή τους στο σύνολό τους. 
Σας ευχαριστώ πολύ, κύριε Πρόεδρε. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Το λόγο έχει ο κ. Παπαναστάσης. 
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. του Κ.Κ.Ε.):  Κύριε Υπουργέ, κυρίες και κύριοι, για κάποιο σοβαρό προσωπικό λόγο δεν μπορώ να είμαι με φυσική παρουσία σήμερα εκεί πέρα. Ήδη το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ τοποθετήθηκε και συνολικά, αλλά και στα σημαντικότερα άρθρα του υπό συζήτηση νομοσχεδίου θα συμμετάσχουμε βέβαια με πλήρη τοποθέτηση και στην Ολομέλεια μεθαύριο. Καλή συνέχεια στις εργασίες σας. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ κ. Παπαναστάση, καλή συνέχεια, λυπούμαστε γι’ αυτό που δεν μπορείτε να είστε εδώ και θα τα πούμε στην Ολομέλεια. 
Το λόγο έχει ο κ. Σαράκης. 
ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ): Σας ευχαριστώ πολύ κύριε Πρόεδρε.
Κύριε Υπουργέ, κυρίες και κύριοι συνάδελφοι, στο υπό ψήφιση νομοσχέδιο θεσπίζεται για πρώτη φορά Ελληνικό Κέντρο Αμυντικής Καινοτομίας πέρα από όλες τις υπόλοιπες διατάξεις, οι οποίες εισάγονται με το παρόν νομοσχέδιο. Άρα, λοιπόν θα θέλαμε για άλλη μια φορά να αναλύσουμε τις θέσεις μας σε ότι αφορά αυτή την κομβική τομή για τον εκσυγχρονισμό των Ενόπλων Δυνάμεων που αφορά την ίδρυση του Ελληνικού Κέντρου Ευρωπαϊκής Καινοτομίας. 
Σύμφωνα λοιπόν και με τον κύριο Υπουργό, η ίδρυση Ελληνικού Κέντρου Αμυντικής Καινοτομίας εντάσσεται ως μέτρο στην προσπάθεια της πατρίδας να επιβιώσει απέναντι στην υπαρξιακή απειλή. Σε αυτό το πλαίσιο Επί της Αρχής άπαντες θα πρέπει να αντιμετωπίσουμε θετικά οιαδήποτε προσπάθεια εκσυγχρονισμού των Ενόπλων Δυνάμεών μας. Από κει και πέρα, όμως, έχουμε χρέος απέναντι στους Έλληνες πολίτες να εξετάσουμε ενδελεχώς τις προβλέψεις του παρόντος νομοσχεδίου ώστε η προσπάθεια αυτή να μην καταστεί γράμμα κενό ή πολύ περισσότερο να μην προσλάβει αρνητικό πρόσημο για τις Ελληνικές Ένοπλες Δυνάμεις. 
Ειδικότερα, το Ελληνικό Κέντρο Άμυνας και Καινοτομίας προβλέπεται να συσταθεί με τη μορφή Ανώνυμης Εταιρείας που θα λειτουργεί χάριν του δημοσίου συμφέροντος και θα εποπτεύεται από τον Υπουργό Εθνικής Άμυνας. Αυτό αυτομάτως συνεπάγεται ότι θα διοικείται από Διοικητικό Συμβούλιο και φυσικά από Διευθύνοντα Σύμβουλο. Είναι προφανές ότι η επιλογή των εν λόγω προσώπων της διοίκησης του ΕΛΚΑΚ είναι καίριας σημασίας. Χωρίς να επεκταθώ παραπάνω, είναι αναγκαίο τουλάχιστον σε αυτή την περίπτωση να μην ακολουθηθεί όπως σε άλλες περιπτώσεις η λογική του πελατειακού κράτους. Μια δέσμευση, την οποία έκανε ο αρμόδιος Υπουργός ενώπιον της Επιτροπής μας ότι θα επικρατήσουν αξιοκρατικά κριτήρια για τη στελέχωση του Διοικητικού Συμβουλίου του ΕΛΚΑΚ. 
Στους σκοπούς που προβλέπονται για το συγκεκριμένο κέντρο συμπεριλαμβάνεται η παρακολούθηση και ο συντονισμός των διακρατικών προγραμμάτων, η ανάπτυξη και υλοποίηση πρωτοβουλιών για την καλλιέργεια οικοσυστήματος ανάπτυξης καινοτόμων τεχνολογιών, προϊόντων, διαδικασιών ή εφαρμογών που άπτονται του τομέα άμυνας και ασφάλειας, ο σχεδιασμός και διαχείριση χρηματοδοτικών προγραμμάτων για την ενίσχυση του οικοσυστήματος αμυντικής καινοτομίας, η ίδρυση θυγατρικών εταιρειών με αντικείμενο την παραγωγή καινοτόμων τεχνολογικών προϊόντων και άλλων. Είναι εμφανές ότι στους σκοπούς του ΕΛΚΑΚ δεν υπάρχει έντονο το στοιχείο της επιχειρηματικής δράσης υπό την έννοια της ανάπτυξης και παραγωγής καινοτόμων τεχνολογικών προϊόντων, τα οποία δεν θα προορίζονται αποκλειστικά για τις Ελληνικές Ένοπλες Δυνάμεις. Κάτι τέτοιο φυσικά και δεν μας βρίσκει αντίθετους. Ωστόσο, είναι αναγκαία η προτεραιότητα να δοθεί στην ανάπτυξη τεχνολογιών που να ανταποκρίνονται στις ανάγκες των Ελληνικών Ενόπλων Δυνάμεων στο περιβάλλον το γεωπολιτικό και στο γεωφυσικό της πατρίδας μας. 
Οι παρούσες συνθήκες επιβάλλουν να τεθεί σε απόλυτη προτεραιότητα ο εκσυγχρονισμός της δικής μας Εθνικής Άμυνας. Με το παρόν νομοσχέδιο ορίζεται το μετοχικό κεφάλαιο του ΕΛΚΑΚ σε 1,5 εκατομμύριο ευρώ καθώς και ότι το Ελληνικό Δημόσιο συμμετέχει σε αυτό με ποσοστό 67% και η Ελληνική Εταιρεία Συμμετοχών και Περιουσίας Α.Ε. με 33%. Προβλέπεται ότι το συνδυασμένο ποσοστό συμμετοχής του Ελληνικού Δημοσίου στο ΕΛΚΑΚ και οποιουδήποτε άλλου φορέα, το οποίο την απόλυτη πλειοψηφία του μετοχικού κεφαλαίου κατέχει το Ελληνικό Δημόσιο δεν δύναται να είναι κατώτερο του 51% των μετοχών του ΕΛΚΑΚ. 
Στο σημείο, όμως, αυτό είναι αναγκαίες ορισμένες επισημάνσεις για τις οποίες η Ελληνική Λύση έχει ιδιαίτερη ευαισθησία. Η Ελληνική Εταιρεία Συμμετοχών και Περιουσίας Α.Ε., δηλαδή το Υπερταμείο ή Εθνικό Επενδυτικό Ταμείο όπως είναι ευρύτερα γνωστό, είναι Εταιρεία Συμμετοχών του Ελληνικού Δημοσίου που ιδρύθηκε το 2015 στο πλαίσιο της συμφωνίας με τους ευρωπαίους δανειστές της πατρίδας για τα δάνεια ύψους 86 δις του  τρίτου μνημονίου. Πρακτικά το Υπερταμείο αποτέλεσε ένα χαρτοφυλάκιο εγγυήσεων για τους επίσημους πιστωτές της χώρας, στο οποίο επενδύθηκαν οι συμμετοχές στις υπό ανακεφαλαιοποίηση τότε ελληνικές τράπεζες, τα περιουσιακά στοιχεία του Ταμείου Αποκρατικοποιήσεων, ΤΑΙΠΕΔ, που είχε ιδρυθεί μερικά χρόνια νωρίτερα, αλλά και της Εταιρείας Ακινήτων του Δημοσίου όπως και οι συμμετοχές του δημοσίου σε μεγάλες εισηγμένες και μη επιχειρήσεις. 
Σήμερα, σχεδόν εννέα χρόνια μετά, δεν υπάρχει καν αξιόπιστη ανεξάρτητη αποτίμηση της αξίας του χαρτοφυλακίου του Υπερταμείου. Σε κάθε περίπτωση ανεξαρτήτως του ότι ανήκει τυπικά στο Ελληνικό Δημόσιο το Υπερταμείο και το χαρτοφυλάκιό του αντιμετωπίζονται από τους ευρωπαίους δανειστές ως εγγυήσεις για το τρίτο μνημονιακό δάνειο. Σε αυτό το πλαίσιο δεν γίνεται αντιληπτό γιατί το 33% του μετοχικού κεφαλαίου της ΕΛΚΑΚ με τις εξουσίες που έχει ένα τέτοιο ποσοστό να παραχωρηθεί στο Υπερταμείο, δηλαδή σε ένα μηχανισμό που αφενός έχει ως καταστατικό σκοπό την επενδυτική αξιοποίηση της περιουσίας του δημοσίου και αφετέρου -και τούτο είναι το μείζον- τελεί υπό τον έμμεσο έλεγχο και εποπτεία των ευρωπαίων δανειστών. Εν προκειμένω το ΕΛΚΑΚ με τους αμυντικούς σκοπούς που προβλέπεται να υλοποιήσει και την αμεσότητα της σχέσης του με τις Ελληνικές Ένοπλες Δυνάμεις της πατρίδας και το αξιόμαχο αυτών θα πρέπει να τελεί υπό ιδιαιτέρως αυξημένες εγγυήσεις ανεξαρτησίας από αλλότρια συμφέροντα και σκοπιμότητες. 
Και με αυτή την επισήμανση, έρχομαι στο δεύτερο ζήτημα, το προβλεπόμενο ποσοστό του Ελληνικού Δημοσίου. Ενώ λοιπόν, σύμφωνα με το παρόν σχέδιο νόμου, το Ελληνικό Δημόσιο ξεκινάει με μία συμμετοχή 67% στο μετοχικό κεφάλαιο του ΕΛΚΑΚ, η συμμετοχή του Ελληνικού Δημοσίου επιτρέπεται να μειωθεί μέχρι και 51%. Μάλιστα, η ελάχιστη αυτή συμμετοχή του 51% του Ελληνικού Δημοσίου δεν χρειάζεται καν να εκπορεύεται από άμεση κυριότητα επί του 51% των μετοχών του ΕΛΚΑΚ, αλλά μπορεί να προκύπτει συνδυαστικά κατόπιν άθροισης και των ποσοστών συμμετοχής οιουδήποτε άλλου φορέα, του οποίου την απόλυτη πλειοψηφία των μετοχών κατέχει το Ελληνικό Δημόσιο. 
Τούτο συνεπάγεται 2 πράγματα. Πρώτον ότι πέραν του 51%, το υπόλοιπο 49% παραμένει ελεύθερα μεταβιβάσιμο σε οιοδήποτε τρίτο φυσικό ή νομικό πρόσωπο, είτε σε εταιρείες ξένων συμφερόντων ή συμφερόντων τρίτων χωρών, αφού δεν φαίνεται να υφίστανται σχετικοί περιορισμοί. Ήδη λοιπόν βλέπουμε ότι ο φορέας αυτός που θα είναι υπεύθυνος για την καινοτομία και την τεχνολογική ανάπτυξη των ελληνικών ενόπλων δυνάμεων. Είτε για έναν κλάδο νευραλγικής σημασίας για την εθνική άμυνα της πατρίδας μας, ενώ διακηρύσσεται ότι θα υπηρετεί το δημόσιο συμφέρον, είναι άκρως εφικτό και κατά την άποψή μας, ιδιαίτερα πιθανό να νοθευτεί από τις επιδιώξεις και τις σκοπιμότητες τρίτων.
Σε αυτήν βεβαίως, την επισήμανση θα μπορούσε κάποιος να αντιτάξει ότι ο έλεγχος του 51% του μετοχικού κεφαλαίου από το Ελληνικό Δημόσιο αποτελεί επαρκή δικλίδα ασφαλείας. Δυστυχώς, όμως και αυτή η πρόβλεψη είναι θολή. Όπως αναφέρθηκε ήδη, η συμμετοχή του Ελληνικού Δημοσίου στο 51% δεν χρειάζεται να είναι άμεση, αλλά μπορεί να προκύπτει και από την άθροιση των συμμετοχών διαφόρων φορέων, των οποίων την πλειοψηφία των μετοχών τυπικά ελέγχει το Ελληνικό Δημόσιο. Και λέω «τυπικά», γιατί πρέπει να γίνει αντιληπτό ότι ιδίως μετά τις περιπέτειες της πατρίδας μας στα μαύρα χρόνια των μνημονίων, έχουν απομείνει ως απότοκα συμβατικές δεσμεύσεις και υποχρεώσεις που καταλαμβάνουν τέτοιους φορείς του Ελληνικού Δημοσίου και περιορίζουν δραστικά την ελευθερία δράσης του με αποκλειστικό γνώμονα το εθνικό συμφέρον. Ένα τέτοιο χαρακτηριστικό παράδειγμα είναι και το Υπερταμείο, στο οποίο αναφέρθηκα ήδη και το οποίο τυπικά ανήκει αποκλειστικά στο Ελληνικό Δημόσιο. 
Με απλά λόγια, λίγο μετά την ίδρυση του ΕΛΚΑΚ δεν θα ήταν απίθανο να δούμε ένα μετοχικό σχήμα αποτελούμενο παραδείγματος χάρη από συμμετοχή 18% του Ελληνικού Δημοσίου, 33% του Υπερταμείου, που προσεγγίζουν το νομοθετικά αναγκαίο 51% και 49% από τρίτα φυσικά ή νομικά πρόσωπα. Σε ένα τέτοιο λοιπόν, ενδεχόμενο, πώς να μην μιλήσουμε για γνήσια και ανόθευτη εξυπηρέτηση του συμφέροντος της Ελλάδος και ιδίως των ελληνικών Ενόπλων Δυνάμεων μας;
 Όλα αυτά δεν συνιστούν κινδυνολογία ούτε απίθανα σενάρια. Η ίδια η φύση του ΕΛΚΑΚ επιβάλλει να εξασφαλιστεί ήδη από τώρα ότι έστω το 51% του μετοχικού του κεφαλαίου θα ανήκει άμεσα στο Ελληνικό Δημόσιο και μόνο. Έχει για εμάς ιδιαίτερη σημασία η εθνική άμυνα να είναι αποκλειστικά στα χέρια ελληνικών συμφερόντων, γιατί στόχος μας είναι να υπηρετούμε το Έθνος και το εθνικό συμφέρον. Σας ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Σαράκη.
Το λόγο τώρα έχει η Ειδική Αγορήτρια της Νέας Αριστεράς, η κυρία Αναγνωστοπούλου για 7 λεπτά.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «Νέα Αριστερά»): Σας ευχαριστώ, κύριε Πρόεδρε, θα είμαι πολύ σύντομη, όσο κατορθώσαμε να το αναλύσουμε το νομοσχέδιο, το κάναμε και στις προηγούμενες Επιτροπές. 
Θέλω να ξεκινήσω με μερικές γενικές παρατηρήσεις που έχουν να κάνουν με την ίδια την ομιλία του Υπουργού -δυστυχώς δεν είναι σήμερα εδώ- στην προηγούμενη, στην κατ’ άρθρο συζήτηση που είχαμε. Είπε -και το έχει πει πολλές φορές και σε συνεντεύξεις του- ότι αντιμετωπίζουμε υπαρξιακή απειλή. Είπε επίσης ότι δαπανήσαμε 214 δισ. ευρώ από το 1974 ως το 2010 και η αμυντική μας βιομηχανία έχει μια συμμετοχή στο ΑΕΠ 0,4%, αν θυμάμαι καλά τους αριθμούς. Τέτοιες παραδοχές απαιτούν ένα πράγμα από την Εθνική Αντιπροσωπεία -κλειστές συνεδριάσεις θέλουμε;- οτιδήποτε θέλουμε, οπωσδήποτε όμως να συζητήσουμε για να δούμε τι έφταιξε. Γνώμονας της Εθνικής Αντιπροσωπείας πρέπει να είναι ένα πράγμα και για μας, για τη Νέα Αριστερά αυτό είναι. Δεν είναι ότι είμαστε εναντίον των εξοπλιστικών προγραμμάτων ή εναντίον του Κέντρου Καινοτομίας, είναι ότι 1€ των φορολογουμένων πρέπει να είναι 1€ άμυνας, οπωσδήποτε. Εάν αυτό δεν επιτυγχάνεται, κάτι φταίει.
	Επίσης, όσον αφορά στη συμμετοχή. Αφού δαπανώνται τόσα λεφτά από τους Έλληνες φορολογούμενους και διαχρονικά και αν σκεφτεί κανένας, ότι είμαστε επί 25, τουλάχιστον, χρόνια, μέσα στις πέντε θέσεις αμυντικών δαπανών, διεθνώς και κάποιες φορές ήμασταν και πρώτη χώρα ή δεύτερη για πολλά χρόνια, κάτι συμβαίνει. Κάτι συμβαίνει που, θεσμικά, πρέπει να διορθωθεί άμεσα, ειδικά αν αντιμετωπίζουμε υπαρξιακή απειλή. Είπε ο κύριος Υπουργός σε διάφορες συνεντεύξεις του, ότι θέλει να φτιάξει σιδερένιο θόλο στην Ελλάδα. Είμαστε υπέρ, αρκεί να έχουμε όλα τα στοιχεία που διαβεβαιώνουν, ένα ευρώ δαπάνη, ένα ευρώ άμυνα. Διαφορετικά, δεν πάμε πουθενά. 
Να συμπληρώσω, επίσης, για την Ελληνική Αμυντική Βιομηχανία που είχαμε και από τα ΕΑΣ, αντίδραση των εργαζομένων και δικαίως. Δεν μπορεί ο Υπουργός Εθνικής Άμυνας να λέει, ότι είναι μία πονεμένη ιστορία. Δεν είναι παρατηρητής. Είναι υπό την εποπτεία του. Είναι δημόσια εταιρεία. Θα έπρεπε να ξέρουμε πάρα πολύ καλά, γιατί η Αμυντική Βιομηχανία - και ποιος ευθύνεται -  έχει τέτοια μικρή συμμετοχή στο ΧΕΠ. 
Ξεκαθαρίζω, - το ξεκαθάρισα, ήδη, από την πρώτη συνεδρίαση – ότι φυσικά και είμαστε υπέρ της δημιουργίας Κέντρου Αμυντικής Καινοτομίας. Φυσικά και είμαστε υπέρ. Φυσικά, όμως, διεκδικούμε και θα το διεκδικούμε πάντα, ότι αφού αυτό αποτελεί εθνική προτεραιότητα και ότι έχουμε τεράστια καθυστέρηση – θέματα που μπαίνουν πολλά ερωτηματικά - θα απαιτούσε, σε κλειστές συνεδριάσεις της Επιτροπής μας, να συζητηθούν τα εξής : Γιατί έχουμε καθυστέρηση; Γιατί τα κέντρα έρευνας και καινοτομίας που υπήρχαν στα τρία σώματα στρατού, εξέπεσαν έτσι, τι έγινε; Επίσης, το πώς θα γίνει με τον καλύτερο δυνατό τρόπο αυτό το Κέντρο Αμυντικής Καινοτομίας. Σας λέω, είμαστε υπέρ. Στη μεθόδευση είμαστε κατά. Και θα το φωνάζουμε συνέχεια. Η δημοκρατική διαβούλευση είναι πάρα πολύ σημαντική. 
Ξέρετε, τώρα τελευταία, παρακολουθώ άλλες χώρες να δω τι κάνουν με τις αμυντικές δαπάνες κ.λπ.. Ξέρετε, είδα χώρες, όπου η επιτροπή- σας λέω ένα παράδειγμα - αμυντικών υποθέσεων, το προεδρείο εναλλάσσεται ανάμεσα στην κυβέρνηση και την αντιπολίτευση κάθε χρόνο. Είδα ότι υπάρχει συνεχής λογοδοσία, έλεγχος, για την αποτελεσματικότητα, για τη διαθεσιμότητα των εξοπλιστικών μέσων κι όλα αυτά. Εμείς δεν έχουμε τίποτα από όλα αυτά. Μήπως πρέπει να τα σκεφτούμε, αν θέλουμε, πραγματικά, να υπολογίζουμε τις τεράστιες δαπάνες;
Έρχομαι, λοιπόν, στο Κέντρο για δύο πράγματα. Δεν συμφωνούμε με την ανώνυμη εταιρεία. Διάβασα και ξαναδιάβασα αυτά που είπε ο Υπουργός. Δεν πείθομαι. Δεν πειθώμεθα  ως Νέα Αριστερά - χρησιμοποιώ καταχρηστικά το «εγώ» - για ένα λόγο. Δεν είχα καμία εξήγηση από τον Υπουργό, γιατί άλλες χώρες, η Γαλλία, η Βρετανία, ακόμα και οι Ηνωμένες Πολιτείες, έχουν δημόσια τέτοια κέντρα. Δεν έχουμε πειστεί ακόμα, πώς το Υπουργείο Εθνικής Άμυνας, ο ίδιος ο Υπουργός, θα εποπτεύει, δηλαδή, θα έχει ρόλο δίκην επιχειρηματία, ένα διοικητικό συμβούλιο, το οποίο δεν ξέρουμε, δεν περιγράφεται στο νομοσχέδιο, ούτε το πώς ορίζεται, ποιοι είναι, ποια είναι τα κριτήρια και κυρίως, σε ποιους λογοδοτεί. Αυτό που μας λείπει στην άμυνα και σε πολλά άλλα πράγματα, είναι η λογοδοσία, η παρακολούθηση. Πού πηγαίνουν τα λεφτά, τι έχει γίνει, το έργο πώς κινείται. Αυτά είναι τεράστια θέματα. Δεν έχουμε, λοιπόν, τίποτα.
Δεν έχουμε πειστεί ότι δεν θα έχουμε μεταβίβαση μετοχών. Πουθενά δεν το εξασφαλίζει αυτό το νομοσχέδιο. Όπως δεν έχουμε πειστεί, γιατί ενώ θα λειτουργεί με όρους ιδιωτικής οικονομίας, από την άλλη μεριά, δεν μπορεί να προσλάβει προσωπικό και ερευνητές, οι οποίοι να έχουν μία αξιοπρεπή και όχι ευέλικτη σχέση εργασίας ή μόνιμη ή αορίστου χρόνου και λοιπά, να μην είναι αυτή η ομηρία που έχουμε γνωρίσει σε όλο τον δημόσιο και τον ευρύτερο δημόσιο τομέα. 
Φυσικά και είμαστε υπέρ των διδακτορικών της αναβάθμισης των ανωτάτων στρατιωτικών εκπαιδευτικών ιδρυμάτων. Όμως, δύο πράγματα πάρα πολύ σημαντικά για μας. Το ότι οι βιομηχανίες μπορεί να δίνουν κατευθείαν, να  δίνουν διδακτορικά, τίτλους διδακτορικών ερευνητικών σπουδών, αυτό είναι ένα πρόβλημα που έχουμε και το δεύτερο είναι τι θα γίνει με τις ΑΣΕΙ. Δεν μας είπε ο Υπουργός απολύτως μία λέξη. Όταν αναβαθμίζονται, το ξέρουμε και από τα πανεπιστήμια, όταν αναβαθμίζεται η ανώτατη εκπαίδευση, η άλλη που είναι ανώτερη και το ανώτερη έχει ένα μεγάλο πρόβλημα στη χώρα μας, εκεί τι γίνεται; Τίποτα, κουβέντα. 
Για τα στρατιωτικά νοσοκομεία τα έχουμε πει. Για  την πληροφορική είμαστε υπέρ και εκεί όμως υπάρχει ένα πρόβλημα διακλαδικότητας, στο οποίο θα επανέλθω στην Ολομέλεια για να μη φάω χρόνο. Ευχαριστώ. 
            Στο σημείο αυτό γίνεται η β΄ ανάγνωση του καταλόγου των μελών της Επιτροπής. 
 Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παπαναστάσης Νικόλαος, Βελόπουλος Κυριάκος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και Καζαμίας Αλέξανδρος.
ΣΤΕΦΑΝΟΣ ΓΚΙΚΑΣ(Αντιπρόεδρος της Επιτροπής): Ευχαριστούμε την κυρία Αναγνωστοπούλου. Το λόγο τώρα έχει ο Ειδικός Αγορητής της Νίκης ο κύριος Οικονομόπουλος. Έχετε το λόγο για εφτά λεπτά. 
ΤΑΣΟΣ ΟΙΚΟΝΟΜΟΠΟΥΛΟΣ(Ειδικός Αγορητής της Κ.Ο. «Δημοκρατικό Πατριωτικό Κίνημα ¨ΝΙΚΗ¨»): Ευχαριστώ κύριε Πρόεδρε. Κύριε Υφυπουργέ, κυρίες και κύριοι συνάδελφοι. Μας είπε, κατά τις προηγούμενες συζητήσεις, ο κ. Υπουργός, ότι η αντιπολίτευση είναι γενικά αρνητική στη συνεργασία του δημόσιου και του ιδιωτικού τομέα, σε ό,τι αφορά στην εθνική άμυνα. Θα θέλαμε να διευκρινίσουμε ότι γενικά δεν είμαστε αντίθετοι στην ιδιωτική πρωτοβουλία ή στην ιδιωτική οικονομία, αρκεί κάθε συνεργασία να λειτουργεί εντός των πλαισίων του γενικότερου δημοσίου συμφέροντος. Η διαφωνία μας, επομένως, αρχίζει από το πώς εννοούμε ο καθένας το δημόσιο συμφέρον και σε τι συνίσταται αυτό. 
Στη μνημονιακή περίοδο κυριάρχησε η άποψη ότι προέχει η οικονομία και το οικονομικό δημόσιο συμφέρον και κάμφθηκαν και με την έγκριση των ανωτάτων δικαστηρίων άλλες αρχές, ακόμη και συνταγματικές. Τώρα που θεωρητικά δεν βρισκόμαστε σε μνημονιακή περίοδο, αλλά σε περίοδο των επεκτάσεων ορισμένων συμβάσεων, που έχουμε υπογράψει με τους δανειστές μας, θα πρέπει να αναθεωρήσουμε την έννοια του δημοσίου συμφέροντος, ώστε να συμπεριλάβει περισσότερο ανθρωπιστικές αξίες και λιγότερο οικονομικές. Η παρούσα κυβέρνηση και κάθε κυβέρνηση που θα έρθει, δεν νομιμοποιείται, πλέον, να χρησιμοποιεί τις ίδιες δικαιολογίες και τα ίδια μέσα για να επιτύχει τους σκοπούς.  Για τους λόγους αυτούς, θα σας καταθέσουμε ευθύς αμέσως και εγγράφως τις προτάσεις μας, για τροποποιήσεις ή αναδιατυπώσεις σε συγκεκριμένα άρθρα, ώστε να αποφεύγονται ασάφειες ή να προλαμβάνονται αδικίες κατά την εφαρμογή τους.
(Στο σημείο αυτό κατατίθενται τα σχετικά έγγραφα)
Στη συνέχεια της εισήγησής μου θα περιοριστώ επιλεκτικά σε σύντομες παρατηρήσεις μόνο επί των άρθρων αυτών.
Στο άρθρο 4, προβλέπεται σαν πρώτος σκοπός η παρακολούθηση και ο συντονισμός διακρατικών προγραμμάτων, συμπεριλαμβανομένων των διακρατικών ολοκληρωμένων προγραμμάτων ερευνητικής του άρθρου 75 του νόμου 3978, για λογαριασμό του Υπουργείου Εθνικής Άμυνας, για τα οποία θεωρούμε ότι ήδη υπάρχει αρμόδια υπηρεσία του Υπουργείου Εθνικής Άμυνας.
Σχετικά με το άρθρο 5, θα ήταν αποδεκτό να συμμετέχουν στο 51% και άλλα συναφή Υπουργεία, όπως το Υπουργείο Προστασίας του Πολίτη, Ναυτιλίας, Κλιματικής Κρίσης, αλλά όχι οργανισμοί όπως ο ΕΣΥΠ που έχουν άλλους σκοπούς, μιας και η τεχνολογία που θα προκύψει θα χρησιμοποιηθεί και από αυτά τα Υπουργεία. Θεωρούμε αυτονόητο ότι οι εν λόγω αλλαγές θα πρέπει να συμπεριληφθούν και στο καταστατικό της ΕΛΚΑΚ Α.Ε..
 Σχετικά με τα άρθρα 6, 8, 9, 10 και 11, τα άρθρα αυτά αποτελούν μια λογική ενότητα και έτσι θα πρέπει να θεωρούνται. Το κύριο πρόβλημα, κατά τον κύριο Υπουργό, που οδήγησε σε ίδρυση Α.Ε. ήταν η αδυναμία των υπηρεσιών να πετύχουν αποτελέσματα και κυρίως μόχλευση.
Εδώ παρατηρούμε, στα άρθρα αυτά, μια υπερ συγκέντρωση θεμάτων και αρμοδιοτήτων της ΕΛΚΑΚ Α.Ε. και ασάφεια ως προς τα πνευματικά δικαιώματα. Ταυτόχρονα πρέπει να ληφθεί μέριμνα για τον ιδιώτη, τους φορείς που συμβάλλουν με πόρους στην ΕΛΚΑΚ Α.Ε., ώστε να μην αποθαρρύνονται ούτε όμως και να χάνει το δημόσιο τα δικαιώματα αποκλειστικής χρήσης των παραγόμενων προϊόντων. 
Στο άρθρο 11 η λέξη «μπορεί»  πρέπει να αφαιρεθεί διότι προκαλεί ανασφάλεια στον ιδιώτη που προσέρχεται καλή τη πίστη να συνάψει σύμβαση με το δημόσιο. Γιατί μπορεί να μην υπάρχουν σαφείς όροι στη σύμβαση και η όλη συνεργασία να καταλήξει σε αποτυχία λόγω της ασάφειας αυτής. Το συμβατικό πλαίσιο πρέπει να είναι σαφέστατο εξαρχής. Το δημόσιο πρέπει να απαντά σε εύλογο διάστημα μετά τις δοκιμές μιας πατέντας ή πρότασης αν ενδιαφέρεται να αποκτήσει το σύνολο των διανοητικών δικαιωμάτων ή όχι. Προτείνουμε να είναι το εξάμηνο έως ένα έτος ως μέγιστο περιθώριο δοκιμών και αξιολόγησης. Σε συγχρηματοδοτούμενα προγράμματα ή σε μεγάλα προγράμματα με μεγαλύτερη συμμετοχή του δημοσίου να φτάνει έως 2 έτη. Επίσης, να υπάρχει αποζημίωση για κάθε καθυστέρηση ή αντισυμβατική ενέργεια του δημοσίου.
 Τελειώνοντας, ήθελα να πω στον κ. Υφυπουργό ότι στην προχθεσινή παρουσία του κ. Υπουργού στη συζήτηση για το εν λόγω νομοσχέδιο τόνισε ορθώς την αξία του ανθρώπινου κεφαλαίου ως απαραίτητη προϋπόθεση για να μπορέσουν να υποστηριχθούν οι επιχειρούμενες τομές στις Ένοπλες Δυνάμεις, δηλαδή, το Ελληνικό Κέντρο Καινοτομίας, καθώς και το καινούριο Σώμα Πληροφορικής. 
Δυστυχώς, όμως, το Υπουργείο Εθνικής Άμυνας δεν έχει δώσει μέχρι τώρα λύσεις στα κύρια  προβλήματα των στρατιωτικών και κυρίως στο οικονομικό, που, εκτός της γνωστής ρύθμισης όπου δίνεται στο εν λόγω νομοσχέδιο μια βοήθεια στο επίδομα στόλου, δεν υπάρχει το παραμικρό. Αντίθετα αυξήθηκε η αγωνία τους για την κατάσταση στα μετοχικά τους ταμεία. 
Είναι γνωστό ότι μία από τις αιτίες που προκαλούν τις παραιτήσεις στα στελέχη των Ενόπλων Δυνάμεων είναι και το οικονομικό. Μιλάμε για την απογοήτευση των στρατιωτικών που περίμεναν νέο μισθολόγιο από 1/1/2024, όπως είχε ανακοινωθεί, αλλά αντί για νέο μισθολόγιο είδαν οριζόντιες ενισχύσεις που δόθηκαν και στο δημόσιο τομέα μαζί με μικρές αυξήσεις σε επιδόματα που προκάλεσαν αυξήσεις ενδεικτικά από 5% έως 8 %. Αυτές οι αυξήσεις ουσιαστικά δεν αποτελούν αύξηση αλλά ούτε καν κάλυψη του πληθωρισμού της διετίας 2020-2023, όπου ο πληθωρισμός σύμφωνα με τα επίσημα στοιχεία κινήθηκε σε υψηλά επίπεδα. Οι Έλληνες στρατιωτικοί, όπως αναφέρατε πρόσφατα, μπορεί να μην μπήκαν στις Ένοπλες Δυνάμεις μόνο για το μισθολογικό, έχουν όμως και οικογένειες και αντοχές. Γι΄ αυτό και η κατάσταση, ειδικά με το συνεχιζόμενο κύμα παραιτήσεων, δεν πρόκειται σε καμία περίπτωση να διορθωθεί αν το κράτος δεν αποφασίσει να δώσει αξιοπρεπείς μισθούς στα στελέχη των Ενόπλων Δυνάμεων. Ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. Οικονομόπουλο. 
Το λόγο τώρα έχει για 7 λεπτά ο Ειδικός Αγορητής των «Σπαρτιατών» ο κ.  Ζερβέας.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «Σπαρτιάτες»):  Ευχαριστώ κύριε Πρόεδρε.
Κύριε Υπουργέ, κυρίες και κύριοι βουλευτές, όπως είπα και στις προηγούμενες συνεδριάσεις της Επιτροπής μας το παρόν νομοσχέδιο σε γενικές γραμμές κινείται προς τη σωστή κατεύθυνση. Η ίδρυση του Ελληνικού Κέντρου Αμυντικής Καινοτομίας θεωρούμε ότι έπρεπε να είχε πραγματοποιηθεί εδώ και πολύ καιρό. Διατηρούμε, όμως, τις επιφυλάξεις μας για επιμέρους άρθρα του. Επιφυλάξεις που εκφράστηκαν και στις προηγούμενες συνεδριάσεις της Επιτροπής μας.
 Πιο συγκεκριμένα το άρθρο 4 ασχολείται με το σκοπό και το αντικείμενο του Ελληνικού Κέντρου Καινοτομίας. Υπάρχει μια σειρά από ρόλους του ΕΛΚΑΚ που θα το αποπροσανατολίσουν, κατά τη γνώμη μας, από το βασικό ρόλο του που πρέπει να είναι η υποστήριξη των ελληνικών αμυντικών εταιρειών στην ανάπτυξη προϊόντων. Ο κίνδυνος έγκειται στη χρήση της χρηματοδοτήσεως,  που, όπως θα δούμε παρακάτω, δεν είναι παχυλή για τη δημιουργία π.χ. νέων εταιρειών που δεν θα προωθούν επί της ουσίας την ανάπτυξη  ελληνικού αμυντικού οικοσυστήματος. 
Επομένως, το ΕΛΚΑΚ πρέπει να έχει συγκεκριμένο και σαφή στόχο, ο οποίος δεν θα πρέπει να είναι άλλος από την εκπόνηση προγραμμάτων έρευνας και ανάπτυξης και όχι εφαρμοσμένης έρευνας.
Στο άρθρο 6 γίνεται αναφορά περί των αναγκαίων πόρων για τη λειτουργία του Ελληνικού Κέντρου Καινοτομίας, οι οποίοι ορίζονται ως ποσοστό 1,5% επί των ετήσιων πιστώσεων που εγγράφονται στο Εξοπλιστικό Πρόγραμμα Προμηθειών του Υπουργείου Εθνικής Άμυνας. Πρώτον, θεωρούμε ότι είναι αυθαίρετη η απόφαση ορισμού του συγκεκριμένου ποσοστού δίχως να γίνεται αναφορά σε παρόμοιους οργανισμούς του εξωτερικού με αυτόν του ΕΛΚΑΚ. Επί ποιων δεδομένων ορίζεται το ποσοστό αυτό και όχι ένα μεγαλύτερο ή ένα μικρότερο. Δεύτερον, δεν θεωρούμε πως πρέπει να ορίζεται ένα μεταβαλλόμενο ποσό, καθώς κάθε χρόνο ο προϋπολογισμός του Εξοπλιστικού Προγράμματος Προμηθειών του Υπουργείου Εθνικής Άμυνας αλλάζει. Θεωρούμε ότι πρέπει να οριστεί ένα πάγιο ποσό, το οποίο επιβάλλεται να καλύπτει τις πραγματικές ανάγκες του Ελληνικού Κέντρου Καινοτομίας και αυτές οι οικονομικές ανάγκες πρέπει να οριστούν με βάση τις ακολουθούμενες πρακτικές σε χώρες της αλλοδαπής με αξιόπιστα Κέντρα Καινοτομίας. 
Το άρθρο 8 ασχολείται με την οργάνωση προγραμμάτων έρευνας και ανάπτυξης. Προτείνουμε τα Γενικά Επιτελεία να συντάσσουν λίστες προγραμμάτων με τεχνικές προδιαγραφές προϊόντων προς το ΕΛΚΑΚ. Το ΕΛΚΑΚ να προκηρύσσει έργα και να επιλέγει αναδόχους. Ο ανάδοχος να συμβάλλει στον προϋπολογισμό του έργου με κάποιο μικρό αλλά σημαντικό ποσοστό της τάξεως του 20% - 30% και το ΕΛΚΑΚ, σε συνεργασία με τα Γενικά Επιτελεία, να παρακολουθούν την πορεία του έργου και να διακόπτουν τη χρηματοδότησή του σε περίπτωση που ο ανάδοχος δεν εκτελεί με ορθό τρόπο το έργο. Εάν ο ανάδοχος ολοκληρώσει το έργο, τότε οι ένοπλες δυνάμεις να προχωρούν άμεσα στην προμήθεια του συγκεκριμένου προϊόντος δίχως την προκήρυξη διεθνούς διαγωνισμού. Τα άνωθεν θα επιτρέπουν στις ένοπλες δυνάμεις το σχεδιασμό προγραμμάτων σύμφωνα με τις ανάγκες τους. 
Το άρθρο 11 εστιάζει στο ζήτημα της διανοητικής ιδιοκτησίας. Κατά τη γνώμη μας, ο φορέας υλοποίησης πρέπει να κατέχει όλο το ποσοστό της πνευματικής ιδιοκτησίας, χωρίς αστερίσκους, με εξαίρεση τον όρο απαγόρευσης άσκησης των δικαιωμάτων της παραγράφου 1 από τον ανάδοχο κατά τρόπο αντίθετο προς το δημόσιο συμφέρον υπό μία προϋπόθεση. Την εξαγορά του ποσοστού του προϋπολογισμού με το οποίο συμβάλλει το ΕΛΚΑΚ στο εν λόγω έργο. Σε αντίθετη περίπτωση, η πνευματική ιδιοκτησία να περνά στο ΕΛΚΑΚ. 
Το άρθρο 12 ασχολείται με το προσωπικό του Ελληνικού Κέντρου Καινοτομίας. Όπως αναφέρεται, το Κέντρο μπορεί να απασχολεί έως 10 άτομα με σύμβαση εργασίας ιδιωτικού δικαίου ορισμένου χρόνου διάρκειας δύο ετών. Έχουμε την εντύπωση ότι η στελέχωση του εν λόγω Κέντρου με μόνο 10 άτομα θα προκαλέσει προβλήματα στην εύρυθμη λειτουργία του. Αναφέρεται, επίσης, ότι το προσωπικό αυτό θα προσλαμβάνεται με απόφαση του Υπουργείου Εθνικής Άμυνας. Κατά τη γνώμη μας, είναι επιτακτική ανάγκη να ζητείται και η άποψη των μελών της Επιτροπής Εξωτερικών και Άμυνας για τη στελέχωση του Κέντρου αυτού. 
Ένα άλλο ζήτημα που μας απασχολεί είναι και η ύπαρξη ή μη νομοθετικού πλαισίου για τη μετάθεση στρατιωτικού προσωπικού του Υπουργείου Εθνικής Άμυνας στο ΕΛΚΑΚ, που θα έχει το καθεστώς της ανωνύμου εταιρείας. Ο Υπουργός Εθνικής Άμυνας διαβεβαίωσε ότι υπάρχει, χωρίς, όμως, να μας παραπέμψει στον νόμο που επιτρέπει μία τέτοια μετάθεση.
Στο άρθρο 13 στο πρώτο εδάφιο αναφέρεται ότι το ΕΛΚΑΚ θα έχει τη νομική μορφή της ανωνύμου εταιρείας. Διατηρούμε ισχυρές επιφυλάξεις για την αναγκαιότητα αυτής της επιλογής. Θεωρούμε ότι η δημιουργία Διεύθυνσης υπαγόμενη στο Υπουργείο Εθνικής Άμυνας θα έλυνε αποτελεσματικά το ζήτημα.
Από το 25ο άρθρο ασχολείται με ζητήματα εμπιστευτικότητας και απορρήτου. Είναι παράλειψη, κατά τη γνώμη μας, η απουσία πρόβλεψης υπάρξεως συγκεκριμένης ρήτρας εμπιστευτικότητας για όλους τους απασχολούμενους στο ΕΛΚΑΚ, ρήτρα η οποία θα προβλέπει σαφείς και αυστηρές ποινές σε περίπτωση παραβίασης του απορρήτου.
Για τα υπόλοιπα άρθρα και μετά τις εξηγήσεις του Υπουργού, κ. Δένδια, θεωρούμε ότι έχουμε καλυφθεί.  Σας ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστώ πάρα πολύ. Το λόγο έχει ο κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε.
Θα ήθελα να συνοψίσω όσα είπαμε στις προηγούμενες συνεδριάσεις της Επιτροπής σχετικά με τα δύο πρώτα μέρη του νομοσχεδίου που αφορούν το Ελληνικό Κέντρο Αμυντικής Καινοτομίας και την αναβάθμιση των Ανωτάτων Σχολών και θα ήθελα να συνεχίσω με κάποιες παρατηρήσεις αναφορικά με τα τελευταία άρθρα του νομοσχεδίου, για τα οποία δεν είχα τη δυνατότητα να διατυπώσω τις απόψεις μας.
Συνοψίζοντας, το πρώτο μέρος του νομοσχεδίου για την ίδρυση του Ελληνικού Κέντρου Αμυντικής Καινοτομίας, είμαστε κατ’ αρχήν υπέρ, διότι, αυτό θα επιτρέψει στην Ελληνική Αμυντική Βιομηχανία να ανεξαρτητοποιηθεί διεθνώς και αυτό είναι κάτι που θέλουμε για όλη την ελληνική εξωτερική πολιτική και για την αμυντική πολιτική της χώρας. 
Από την άλλη, όμως, διατυπώσαμε αρκετές επιφυλάξεις όσον αφορά το συγκεκριμένο τρόπο σχεδιασμού και προτεινόμενης υλοποίησης αυτού του κέντρου αμυντικής καινοτομίας. Εκφράσαμε σοβαρές επιφυλάξεις για το αρχικό κεφάλαιο που είναι της τάξης του 1,5 εκατομμυρίου. Είχαμε πει ότι συγκριτικά με άλλες χώρες αυτό βρίσκεται πολύ χαμηλά, 100 με 200 φορές πιο κάτω από ότι είναι σε πολλές ευρωπαϊκές χώρες. 
Θεωρήσαμε, επίσης, ότι το προσωπικό είναι περιορισμένο στα 10 άτομα, αλλά κυρίως υπάρχει και ζήτημα με το διετές συμβόλαιο ορισμένου χρόνου που παρέχεται για αυτό το προσωπικό. Πιστεύουμε ότι το προσωπικό αυτό πρέπει να έχει πιο μόνιμη παρουσία στο κέντρο, ούτως ώστε να συσσωρεύσει πείρα. 
Επίσης, διατυπώσαμε διαφωνίες όσον αφορά την αλλαγή του σχετικού άρθρου για τα δικαιώματα τα πνευματικά και τα διανοητικά δικαιώματα ευρεσιτεχνίας. Πιστεύουμε ότι αυτά θα πρέπει να ανήκουν κατά κύριο λόγο στο δημόσιο, δεδομένου ότι το δημόσιο είναι που χρηματοδοτεί αυτή την καινοτόμα έρευνα, αλλά και για λόγους ασφάλειας και απορρήτου, πιστεύουμε ότι πρέπει αυτά τα δικαιώματα κατά κύριο λόγο να ανήκουν στο δημόσιο και μόνο κατ’ εξαίρεση να μπορούν να δοθούν σε ιδιωτικές εταιρείες. 
Επίσης, αναφερθήκαμε και στο πρόβλημα της δομής του Διοικητικού Συμβουλίου που δεν εμπλέκει φορείς που θα μπορούσαν να είχαν εμπλακεί, ούτως ώστε να είναι πιο πλούσια η δικτύωση του κέντρου αυτού με τους ενδιαφερόμενους φορείς. Αναφερθήκαμε, επίσης, καταρχήν θετικά στο μέρος του νομοσχεδίου που είναι το μεγαλύτερο σε άρθρα που αφορά την αναβάθμιση των Ανωτάτων Σχολών. 
Εκφράσαμε διατυπώσεις για τον τρόπο με τον οποίο εμπλέκεται η βιομηχανία κυρίως στην εκπόνηση διδακτορικών μελετών. Δεν θα τις επαναλάβω τώρα. Αυτό που θέλω να προσθέσω και να δώσω ιδιαίτερη έμφαση είναι ότι δεν υπάρχει καμία μα καμία απολύτως μνεία στο νομοσχέδιο για την αναβάθμιση των Ανώτερων Σχολών. Αυτό είναι κάτι που διατύπωσαν αρκετοί από τους φορείς που καλέσαμε στην δεύτερη συνεδρίαση της Επιτροπής και φαίνεται ότι διαφεύγει.
Για άλλα ζητήματα που λείπουν από το νομοσχέδιο, όσον αφορά τα συνταξιοδοτικά ζητήματα των Ενόπλων Δυνάμεων, τα μισθολογικά και τα λοιπά, ακούσαμε από τον κύριο Υπουργό ότι πρόκειται να έρθει καινούργιο νομοσχέδιο που το αναμένουμε και θα θέλαμε να έρθει και σύντομα. 
Για τις Ανώτερες Σχολές, όμως, δεν ειπώθηκε απολύτως τίποτα και απ’ ότι φαίνεται η προσέγγιση του Υπουργείου Εθνικής Αμύνης είναι να τις αφήσει εκεί που βρίσκονται. Αν όχι, θα θέλαμε να ξέρουμε τι συγκεκριμένα προβλέπεται. Πάντως, λείπει αυτό από το νομοσχέδιο και θέλουμε να το επισημάνουμε.
Έρχομαι στα υπόλοιπα σημεία σχετικά με την ίδρυση Τμήματος Πληροφορικής στην ΣΣΑΣ που είναι μία Ανώτατη Σχολή Στρατιωτική με έδρα τη Θεσσαλονίκη. Αυτό το αντιμετωπίζουμε θετικά καταρχήν. Όμως, υπάρχει εδώ μία αρκετά γενικόλογη προσέγγιση στο θέμα και μία προσέγγιση που δεν φαίνεται να κουμπώνει με τις απαιτήσεις που έχουν οι Ένοπλες Δυνάμεις όσον αφορά την εξέλιξη στον κλάδο αυτό και αναφέρομαι συγκεκριμένα.
Αν θέλει το Υπουργείο και καλώς κατά τη γνώμη μας να συστήσει μια Σχολή, η οποία, να εκπαιδεύει τους φοιτητές σε διάφορους κλάδους πληροφορικής για τις Ένοπλες Δυνάμεις θα πρέπει εκεί να υπάρχει πρόβλεψη που δεν υπάρχει στο νομοσχέδιο για μεταπτυχιακό και πιθανόν για διδακτορικό σε δύο κρίσιμους κλάδους που τα κατοπινά άρθρα που αφορούν την ίδρυση κοινού Σώματος Πληροφορικής στο στρατό φαίνεται να θεωρούν πολύ σημαντικά. 
Αναφέρομαι συγκεκριμένα στην αποτροπή των κυβερνο απειλών που είναι ένα κεντρικό ζήτημα ασφάλειας στις Ένοπλες Δυνάμεις διεθνώς τις τελευταίες δεκαετίες.  
	Θα έπρεπε να υπάρχει κάτι εξειδικευμένο. Εάν συσταθεί ένα πτυχίο στην ΣΑΣ, το οποίο να αφορά την πληροφορική στις Ένοπλες Δυνάμεις, αυτό δεν πρόκειται να παράσχει την απαιτούμενη γνώση στους αποφοίτους, ούτως ώστε να μπορούν να την εφαρμόσουν, με τον τρόπο που απαιτείται στα κατοπινά τμήματα του νομοσχεδίου.
Επίσης, το ίδιο θεωρούμε ότι σχετίζεται με την με τον κλάδο της σχεδίασης πληροφοριακών συστημάτων, με συγκεκριμένη στόχευση για τις απαιτήσεις των Ενόπλων Δυνάμεων.  Θα θέλαμε να υπάρχει κάτι πιο εξειδικευμένο.  Επίσης, μια μεταπτυχιακή εκπαίδευση στους δύο αυτούς κλάδους. Αυτό θα καθιστούσε τα σχετικά άρθρα 43 με 46, συνδεδεμένα με τα κατοπινά άρθρα για τη σύσταση Κοινού Σώματος Πληροφορικής στις Ένοπλες Δυνάμεις και, βεβαίως, θα αναβαθμίζεται και τον όλο τον ρόλο της πληροφορικής στις Ένοπλες Δυνάμεις.  Αυτό είναι το προτελευταίο σημείο, κύριε Πρόεδρε, και με την ανοχή σας έχω να αναφερθώ και σε ένα άλλο άρθρο.
 Όσον αφορά τη σύσταση Κοινού Σώματος Πληροφορικής στις Ένοπλες Δυνάμεις, είχα την ευκαιρία να το διατυπώσω αυτό στην τρίτη συνεδρίαση. Το επαναλαμβάνω. Νομίζω ότι υπήρξε μια σαφής αντίθεση στη διαδικασία της ακρόασης φορέων από τους φορείς όσον αφορά τη σύσταση Κοινού Σώματος. 
Θεωρούμε ότι είναι μάλλον δυνατόν να αντιμετωπιστεί η ανάγκη εναρμόνισης των διαφορετικών συστημάτων πληροφορικής στα τρία όπλα, χωρίς να συσταθεί ένα Κοινό Σώμα ή μπορεί να αντιμετωπιστεί με τη σύσταση μιας ομοσπονδιακής δομής, αν θέλετε, να υπάρχει ένα μικρό Κοινό Σώμα και να υπάρχουν εξειδικευμένα Σώματα στα τρία όπλα, τα οποία θα παραμένουν στα τρία όπλα.
Τα άρθρα 50 και 52, επίσης, δίνουν την αίσθηση ότι αυτό το Κοινό Σώμα, θα πρέπει να είναι έτοιμο ανά πάσα στιγμή να υποστεί μετατάξεις πολλαπλών διαστάσεων. Αυτό δημιουργεί μια ανησυχία στα όπλα. Θα θέλαμε να αντιμετωπιστεί αυτό. Διαφορετικά υπάρχουν πολλοί τρόποι, με τους οποίους θα μπορούσε να υπάρχει μια πιο, αν θέλετε, εκλεπτυσμένη προσέγγιση στον τρόπο ίδρυσης αυτού του Σώματος. 
Τέλος, το άρθρο 62, που αφορά τα ειδικά επιδόματα για ειδικές αποστολές. Αυτό το άρθρο δίνει επιδόματα δύο ειδών για ειδικές αποστολές, λέει, «χορηγείται ειδική αποζημίωση» και υπάρχει, επίσης, «δεύτερη ειδική αποζημίωση για ειδικές αποστολές». 
Δεν είμαστε γενικά υπέρ του να χορηγούνται επιδόματα για ειδικές αποστολές, με αυτόν τον τρόπο, αλλά δεδομένης της κακής κατάστασης της μισθολογίας στις Ένοπλες Δυνάμεις, υποστηρίζουμε αυτό το άρθρο. 
Ωστόσο, υπάρχουν δύο ζητήματα που θα ήθελα να υπογραμμίσω. Το πρώτο είναι ότι υπάρχει μια αναντιστοιχία ανάμεσα στην Ειδική Έκθεση του Υπουργείου για το κόστος των επιδομάτων. Αναφέρεται σε 16 εκατομμύρια ευρώ μόνο. Ενώ εδώ υπάρχουν 16 εκατομμύρια, ένα κονδύλι για τις ειδικές αποστολές και υπάρχει, επίσης, για την ειδική αποζημίωση ένα άλλο κονδύλι των 24 εκατομμυρίων. Συνολικά, είναι 40 εκατομμύρια. Υπάρχει μια αναντιστοιχία ανάμεσα σε αυτά που προβλέπει ο νόμος και σε αυτά που προβλέπει η Ειδική Έκθεση του Υπουργείου στο τέλος των εγγράφων. 
Φοβάμαι ότι το Γενικό Λογιστήριο του Κράτους αντιγράφει αυτά που λέει η Ειδική Έκθεση του Υπουργείου, χωρίς να τα φιλτράρει. Αυτό δεν θα έπρεπε να γίνεται, το ίδιο λέει και η Έκθεση του Λογιστηρίου του Κράτους, ότι το κονδύλι συνολικά θα πρέπει να είναι 16 εκατομμύρια, ενώ προβλέπονται 24 συν 16 και αυτά έχουν χαθεί στον υπολογισμό. 
Πιστεύουμε ότι αυτά πρέπει να χρησιμοποιούνται όλα, δηλαδή, θα πρέπει να υπάρχει μια σαφής πρόβλεψη, ούτως ώστε να υπάρχει εξάντληση αυτού του κονδυλίου για τις ειδικές αποζημιώσεις και όχι να γίνεται μερική χρήση δεδομένης της κατάστασης στις Ένοπλες Δυνάμεις. 
Θα προτείναμε, επίσης, να υπάρχει εναρμόνιση ανάμεσα σε αυτά που περιέχει το νομοσχέδιο το ίδιο και η Ειδική Έκθεση, καθώς και η Έκθεση του Λογιστηρίου του Κράτους.
Κλείνω εδώ, κύριε Πρόεδρε, και τα υπόλοιπα θα τα φυλάξουν για την ομιλία μου στην Ολομέλεια.
Σας ευχαριστώ πολύ.
	ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Το λόγο έχει ο κ. Χατζηδάκης.
	ΔΙΟΝΥΣΙΟΣ ΧΑΤΖΗΔΑΚΗΣ: Ευχαριστώ, κύριε Πρόεδρε. Θέλω να ρωτήσω να ξεκαθαρίσει στο μυαλό μου και στους Αξιωματικούς του Πολεμικού Ναυτικού, τα πλεύσιμα στο σύνολό τους είναι 24 εκατομμύρια ή όταν κάνουν και ειδικές αποστολές προστίθενται άλλα 16 εκατομμύρια;
 Δεύτερον, θέλω, κύριε Υπουργέ, να μου αποσαφηνίσετε, εάν το επίδομα των πλεύσιμων φορολογείται στην πηγή ή στο σύνολο της μισθοδοσίας, γιατί αν φορολογείται στο σύνολο της μισθοδοσίας ανεβαίνουν επίπεδα, όποτε, δηλαδή, εάν παίρνουν το χρόνο 3.000, η Εφορία θα τους παίρνει το 40%.
 Επίσης, θέλω να ξέρετε ότι η ΕΛΑΣ για την εποπτεία αυτό το επίδομα δεν φορολογείται. Θεωρώ ότι πρέπει το επίδομα των πλεύσιμων να φορολογείται στην πηγή και όχι στο σύνολο της μισθοδοσίας. 
 Θέλω να μου πείτε αν το Κυβερνητικό θα τον παίρνουν και τα υποβρύχια, επειδή παίρνουν ένα καταδυτικό, εάν οι Κυβερνήτες, οι Ύπαρχοι, οι Πρώτοι Μηχανικοί θα συμπεριληφθούν στα 24 εκατομμύρια, δηλαδή, μιλάμε για το άρθρο 62 την παράγραφο 1 κγ΄ και κδ΄.
 Θέλω τελειώνοντας, κύριε Υπουργέ, να μας πείτε ο ΕΟΠΥΥ τι χρωστάει στα νοσοκομεία και πώς θα κληθεί να παραδώσει αυτά τα χρήματα που χρωστάει και θεωρώ δεδομένο ότι δεν γίνεται ενοποίηση των νοσοκομείων.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο συνάδελφο.
 Τώρα ο επόμενος Βουλευτής που θα ήθελε να τοποθετηθεί είμαι εγώ  και σύμφωνα με τα άρθρα 62, 66 και 82 μπορώ, επειδή είναι Επιτροπή, να μιλήσω από τη θέση του Προέδρου, αλλά μιλώ με την ιδιότητα του Βουλευτού.
 Θα συμφωνήσω σε αυτά που είπε ο κύριος Χατζηδάκης που ήμασταν παλιά και συνάδελφοι εν όπλοις. Θεωρώ ότι είναι ένα πάρα πολύ σημαντικό νομοσχέδιο αυτό, ένα νομοσχέδιο το οποίο πράγματι έλειπε από την έννομη τάξη της χώρας.
Όταν έχουμε απέναντι μια Τουρκία η οποία εξάγει πάνω από 5 δισεκατομμύρια σε εξοπλισμούς, μία Τουρκία η οποία καλύπτει το 70%, περίπου, των αναγκών των Τουρκικών Ενόπλων Δυνάμεων από την εγχώρια τουρκική αμυντική βιομηχανία, όταν η χώρα μας έχει ξοδέψει τόσα δισεκατομμύρια σε εξοπλισμούς και δεν έχουμε καταφέρει να έχουμε μια εγχώρια αμυντική βιομηχανία που να υπηρετεί ουσιαστικά τις ανάγκες των Ενόπλων Δυνάμεων νομίζω ότι το σχέδιο νόμου το οποίο συζητάμε είναι πράγματι πολύ ουσιαστικό υπό την έννοια της δημιουργίας σε πρώτο χρόνο αυτού του κέντρου ανάπτυξης της καινοτομίας με τη μορφή ανώνυμης εταιρείας για να δίνει τη δυνατότητα ευελιξίας στον Οργανισμό.
Νομίζω ότι οι επιχειρησιακές ανάγκες των Ενόπλων Δυνάμεων αποτελούν την πρόταση προς το Κέντρο προκειμένου το ερευνητικό δυναμικό της χώρας, είτε μιλάμε για Πανεπιστήμια, είτε μιλάμε για Ερευνητικά Κέντρα, όπως ο «Δημόκριτος» για παράδειγμα, είτε μιλάμε για τις Στρατιωτικές Σχολές που έχουν τη δυνατότητα αυτή, αλλά ακόμα και σε ιδιωτικές επιχειρήσεις που ασχολούνται με την καινοτομία να υπηρετούν αυτήν την επιχειρησιακή απαίτηση να πάρουν την επιχειρησιακή απαίτηση και να καταλήξουν σε κάποιο αποτέλεσμα χρήσιμο για τις Ένοπλες Δυνάμεις.
Θεωρώ, λοιπόν, ότι είναι πολύ κρίσιμο το σημερινό νομοσχέδιο. Νομίζω ότι θα πρέπει όλα τα κόμματα, τουλάχιστον στα άρθρα αυτά που αναφέρονται στο Κέντρο αυτό της Καινοτομίας, να υπάρξει μια ομόφωνη στάση. Από εκεί και πέρα, βεβαίως, έχουμε δρόμο μπροστά μας. Θα πρέπει να δημιουργηθεί αυτό το Κέντρο, θα πρέπει να λειτουργήσει και θα πρέπει να δούμε τα πρώτα πρακτικά αποτελέσματα. Η γεωπολιτική κατάσταση που επικρατεί στην ευρύτερη γειτονιά μας μας επιβάλλει να τρέξουμε σε όλο το φάσμα της κατεύθυνσης της ενίσχυσης της αποτρεπτικής ισχύος των Ενόπλων μας Δυνάμεων και νομίζω ότι η κυβέρνηση αυτή, η κυβέρνηση του Κυριάκου Μητσοτάκη, το έχει κάνει αυτό πράξη τα τελευταία πέντε χρόνια με αυτό το μεγάλο εξοπλιστικό πρόγραμμα των 160 για την ώρα εξοπλιστικών προγραμμάτων το οποίο βεβαίως επικαιροποιείται συνεχώς.
Από εκεί και πέρα υπάρχουν και κάποιες άλλες διατάξεις που αφορούν τη δημιουργία του Σώματος Πληροφορικής. Νομίζω ότι με τις νέες μορφές πολέμου, με το ψηφιακό περιβάλλον το οποίο πλέον τείνει να επικρατήσει, με τις νέες τεχνολογίες, με τις απειλές από τον κυβερνοχώρο, είναι μια σωστή πρόνοια που επίσης θεωρώ ότι θα πρέπει να στηριχθεί από το σύνολο των πτερύγων της Βουλής. Βεβαίως και η αναβάθμιση των Ανωτάτων Στρατιωτικών Εκπαιδευτικών Ιδρυμάτων με την παροχή διδακτορικών, είναι κάτι το οποίο το αναμέναμε, γίνεται και αυτό πράξη. Έχουν καταγραφεί πάρα πολλά από αυτά που είπαν τα κόμματα. Θεωρώ ότι στο επόμενο νομοσχέδιο το οποίο θα έρθει από το Υπουργείο Εθνικής Άμυνας που θα αναφέρεται και στα θέματα προσωπικού θα υπάρξουν παρεμβάσεις επί τα βελτίω. Φαντάζομαι ότι θα έρθει στο προσεχές διάστημα.
Κλείνοντας, θέλω να συγχαρώ τον Υπουργό, τον Υφυπουργό και όλο το επιτελείο που φέρνει αυτό το νομοσχέδιο. Κατά πάσα πιθανότητα δεν θα μπορέσω να είμαι στην Ολομέλεια, λόγω υποχρεώσεων στην εκλογική μου περιφέρεια και γι’ αυτό ζήτησα τον λόγο τώρα. Πιστεύω, κύριε Υφυπουργέ, ότι πράγματι αυτό το νομοσχέδιο θα αλλάξει την κατάσταση που μέχρι τώρα ξέρουμε και θα δημιουργηθεί επιτέλους η δυνατότητα από την Εγχώρια Αμυντική μας Βιομηχανία να έχουμε κάτι χειροπιαστό, κάτι που έχουν ανάγκη οι Ένοπλες Δυνάμεις σε όλες τις μορφές των επιχειρησιακών απαιτήσεων που διάβασε και προχθές ο Υπουργός ακροθιγώς στην Επιτροπή μας.
Τέλος, κλείνω λέγοντας ότι έχω στείλει επιστολή στην Πρόεδρο της Επιτροπής μας, κυρία Ντόρα Μπακογιάννη, για να γίνει μια κλειστή συνεδρίαση της Επιτροπής Εθνικής Άμυνας και Εξωτερικών Υποθέσεων για την παρουσίαση του τουρκικού εξοπλιστικού προγράμματος των Ενόπλων Δυνάμεων για γνώση των μελών της Επιτροπής. Σας ευχαριστώ.
Τον λόγο έχει ο Υφυπουργός Εθνικής Άμυνας, κ. Ιωάννης Κεφαλογιάννης.
ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Ευχαριστώ πολύ, κύριε Πρόεδρε. 
Καταρχάς, θα ήθελα να ευχαριστήσω τους συναδέλφους όλων των κομμάτων τόσο για τις προτάσεις, τα σχόλια, αλλά και τις παρατηρήσεις που έγιναν στις συνεδριάσεις της Επιτροπής μας και νομίζω ότι ήταν άκρως εποικοδομητική η στάση όλων. Να καταθέσω μάλιστα ότι, αν κρίνω και από τις τοποθετήσεις των Εισηγητών, οι περισσότεροι επί της αρχής του νομοσχεδίου δώσανε μια θετική ψήφο, θα έλεγα. Προφανώς, υπάρχουν επιμέρους παρατηρήσεις αλλά αυτό από μόνο του δείχνει ότι η παρούσα νομοθετική πρωτοβουλία του Υπουργείου Εθνικής Άμυνας κινείται στη σωστή κατεύθυνση, όπως επαναλαμβάνω αποτυπώθηκε από τις εισηγήσεις των συναδέλφων. Όσο δε, για τα ζητήματα τα οποία εθίγησαν και δεν περιλαμβάνονται στο παρόν νομοσχέδιο, όπως είπα και στην προηγούμενη συνεδρίαση, όταν συζητούσαμε με τους φορείς, αυτό θα αποτελέσει αντικείμενο, το είπε και ο κύριος Υπουργός εξάλλου την Παρασκευή, κάποιας άλλης νομοθετικής πρωτοβουλίας, για την ακρίβεια της επόμενης νομοθετικής πρωτοβουλίας του Υπουργείου. Συγκεκριμένα ο κύριος Υπουργός την Παρασκευή αναφέρθηκε στο συνταξιοδοτικό των ΕΠ.ΟΠ, όπως επίσης αυτό το οποίο είπαμε και εμείς, ότι προφανώς στο επόμενο νομοσχέδιο θα υπάρξουν και οι ρυθμίσεις που θα αναφέρονται στην αναβάθμιση και των ΑΣΣΥ, πέρα από τα ΑΣΕΙ τα οποία προβλέπει το παρόν σχέδιο νόμου. 
Δυστυχώς είναι γεγονός ότι η εκπαίδευση των υπαξιωματικών μας τις τελευταίες δεκαετίες δεν έχει λάβει τη δέουσα σημασία την οποία οφείλουμε και προς αυτά τα στελέχη των Ενόπλων Δυνάμεων. Νομίζω συμφωνούμε όλοι ότι έχει έλθει πράγματι αυτή η ώρα, προκειμένου να επανέλθουμε με μια ολοκληρωμένη πρόταση, όπως κάνουμε μια ολοκληρωμένη πρόταση και για τους αξιωματικούς των ΑΣΕΙ και για αυτό  νομίζω ότι οι παρατηρήσεις ήταν ελάχιστες επί των συγκεκριμένων διατάξεων, το ίδιο θα κάνουμε και για τους υπαξιωματικούς και είμαι βέβαιος ότι θα τύχει και αυτή της ίδιας καθολικής ανταπόκρισης από το σύνολο σχεδόν των πτερύγων της Βουλής. 
Όσον αφορά στο ΕΛΚΑΚ και όσα ειπώθηκαν για αυτό, κυρίως στο ζήτημα της εποπτείας και του ελέγχου της δράσης του, με την εξαίρεση ίσως του Κομμουνιστικού Κόμματος το οποίο ξεκινά με μια άλλη ιδεολογική αφετηρία, νομίζω ότι όλα τα κόμματα συμφωνούν στην αναγκαιότητα ύπαρξης ενός οργανισμού, ο οποίος θα αναλαμβάνει και θα υλοποιεί πρωτοβουλίες για την καλλιέργεια ενός εγχώριου οικοσυστήματος νέων τεχνολογιών και προϊόντων. Νομίζω  πλείστοι των συναδέλφων αναφέρθηκαν σε αυτό. Οι όποιες διαφοροποιήσεις, αλλά  και οι προβληματισμοί οι οποίοι ακούστηκαν, αν τα έχω  συγκεντρώσει ορθά ανάγονται κυρίως σε δύο τομείς. Πρώτον, με ποιο νομικό σχήμα ο οργανισμός αυτός θα μπορέσει να υπηρετήσει καλύτερα την αποστολή του και δεύτερον με ποιον τρόπο και σε ποιο βαθμό είναι θεμιτό να μοχλεύει ιδιωτικά κεφάλαια τα οποία θα συμβάλλουν στην ανάπτυξη προϊόντων και εφαρμογών που έχουν πραγματικά ανάγκη οι Ένοπλες Δυνάμεις. 
Σε ότι αφορά το πρώτο ζήτημα, πιστεύουμε ότι το σχήμα το οποίο μπορεί να συνδυάσει καλύτερα την ευελιξία, την ταχύτητα και την αποτελεσματικότητα στους σκοπούς τους οποίους θέλουμε για τον ΕΛΚΑΚ είναι εκείνο της Ανώνυμης Εταιρείας με βάση βεβαίως και τις προβλέψεις που έχει ο συγκεκριμένος νόμος και η οποία αυτή η εταιρεία θα δώσει τη δυνατότητα στο Κέντρο να διαχειρίζεται τη χρηματοδότηση και τα ταμεία του βεβαίως με τον πλέον παραγωγικό τρόπο. Θέλω να υπενθυμίσω βεβαίως στις αγαπητές και αγαπητούς κυρίους συναδέλφους, ότι το σχήμα της ανώνυμης εταιρείας η οποία θα ανήκει στο δημόσιο δεν είναι κάτι καινοφανές. Το έχουμε δει πολλές φορές να συμβαίνει στον ευρύτερο δημόσιο τομέα και ακριβώς εξυπηρετεί τους σκοπούς που σας περιέγραψα προηγουμένως. 
Σε ότι αφορά συγκεκριμένα στον έλεγχο και την εποπτεία του ΕΛΚΑΚ από το δημόσιο έχουμε υιοθετήσει μια σειρά από εργαλεία ή αν θέλετε και από διασφαλίσεις που με αυτό τον τρόπο δεν υπάρχει ο παραμικρός κίνδυνος από τους προβληματισμούς που εκφράσθηκαν από τους συναδέλφους. Νομίζω ότι υπάρχουν και αρκετά σημεία στα οποία ίσως δεν δόθηκε η δέουσα σημασία και νομίζω ότι καλό είναι να αποτυπωθούν.
 Πρώτον, στο Διοικητικό Συμβούλιο  συμμετέχει ο Γενικός Διευθυντής των Αμυντικών Εξοπλισμών και Επενδύσεων, ο οποίος μάλιστα είναι αρμόδιος για τα σχετικά, ανώτατος αξιωματικός του ΓΕΕΘΑ. Δεύτερον, η λειτουργία υπάγεται και υπόκειται σε σταθερούς ελέγχους εκ μέρους της Υπηρεσίας Εσωτερικού Ελέγχου του Υπουργείου Εθνικής Άμυνας. Τρίτον, το ΕΛΚΑΚ θα υποβάλλει τακτικές και έκτακτες αναφορές προόδου και εκθέσεις πεπραγμένων και οικονομικού απολογισμού και διαχειριστικής επάρκειας. Τέταρτον, οι ετήσιοι λογαριασμοί θα ελέγχονται από ορκωτούς λογιστές. Πέμπτον,  έχουμε συμπεριλάβει ρητή υποχρέωση ανάπτυξης και υιοθέτησης συστήματος εσωτερικού ελέγχου για την εξασφάλιση της αξιοπιστίας της χρηματοοικονομικής πληροφόρησης και έκτον, έχει επίσης συμπεριληφθεί ένα ολοκληρωμένο σχέδιο καταπολέμησης της απάτης και της διαφθοράς σε συνεργασία με την Εθνική Αρχή Διαφάνειας. Άρα, με λίγα λόγια αγαπητές και αγαπητοί κύριοι συνάδελφοι έχουν προβλεφθεί όλα εκείνα τα εργαλεία και οι διασφαλίσεις, έτσι ώστε να μην γίνει ανεκτή η οποιαδήποτε κακοδιαχείριση, η οποιαδήποτε έλλειψη διαφάνειας και ακόμη περισσότερο η οποιαδήποτε  μορφή αναποτελεσματικότητας στο στρατηγικό τους αυτό σκοπό. 
Τώρα όσον αφορά στο ρόλο της ιδιωτικής επιχειρηματικότητας και στη συμμετοχή της στο ΕΛΚΑΚ, προφανώς δεν είμαστε μια χώρα η οποία στερείται ιδεών ούτε διάθεσης συμμετοχής των νέων ανθρώπων στο επιχειρείν, ειδικά σε ό,τι αφορά την παροχή καινοτόμων λύσεων για τις ανάγκες του κράτους. Το ζητούμενο εδώ είναι πώς θα προσανατολίσουμε όλες αυτές τις εταιρείες στις ανάγκες των ενόπλων δυνάμεων και των σωμάτων ασφαλείας. Επομένως, είναι κρίσιμο να βρεθεί ένας θεσμικός τρόπος, διά του οποίου οι ένοπλες δυνάμεις θα επικοινωνούν το μακροχρόνιο εξοπλιστικό τους προγραμματισμό και τις ανάγκες τους για νέα συστήματα και έτσι με αυτόν τον τρόπο, όλες οι νεοφυείς επιχειρήσεις όσο και οι ανεπτυγμένες επιχειρήσεις της εγχώριας αμυντικής βιομηχανίας, θα μπορούν να καταστρώσουν και τα δικά τους επιχειρηματικά σχέδια και να κατευθύνουν τις επενδύσεις τους, τις υποδομές και το προσωπικό τους και τις ανάγκες των ελληνικών ενόπλων δυνάμεων.
Αντιλαμβάνομαι τη δυσπιστία η οποία εκφράστηκε από αρκετούς, αλλά πιστεύω ότι αξίζει να δώσουμε μια ευκαιρία πραγματικά σε αυτή την προσπάθεια. Δηλαδή, να στηριχθούμε στους εθνικούς εγχώριους πόρους, στο εθνικό ανθρώπινο δυναμικό και βεβαίως στις δικές μας ιδέες. Βλέπουμε ότι τα παραδείγματα σε τρίτες χώρες είναι πολλά και είχαν αποδώσει, με αποτέλεσμα πραγματικά να υπάρχει μια αμυντική βιομηχανία κυρίως σε νεοφυείς επιχειρήσεις αρκετά δυναμική.
Έρχομαι τώρα στο κοινό σώμα πληροφορικής. Έχω την αίσθηση, ότι δυστυχώς στις προηγούμενες συζητήσεις πολλές φορές χάσαμε και τη μεγάλη εικόνα. Ποια είναι αυτή; Είναι ότι τα πεδία των επιχειρήσεων στο σύγχρονο πόλεμο, δεν περιορίζονται στις τρεις κλασικές διαστάσεις, δηλαδή στην ξηρά, στη θάλασσα και στον αέρα. Έχει επεκταθεί και στο διάστημα και βεβαίως και στον κυβερνοχώρο. Μάλιστα, έχουμε δει πολλές φορές ότι υπάρχουν και συγκρούσεις, οι οποίες σε εισαγωγικά ή εκτός εισαγωγικών περιορίζονται στον κυβερνοχώρο. Άρα, προφανώς αυτό το οποίο ερχόμαστε να καλύψουμε με τη σύσταση του κοινού σώματος πληροφορικής, είναι μια ανάγκη που έχει αποτυπωθεί κυρίως από τα επιτελεία, κυρίως από την στρατιωτική ηγεσία, ακριβώς για να μπορέσουμε αντιμετωπίζουμε όλες αυτές τις προκλήσεις των σύγχρονων πολέμων. Η μεγάλη επίσης εικόνα είναι ότι αυτή τη στιγμή, δυστυχώς δεν έχουμε μια ενιαία στρατηγική στον τομέα της πληροφορικής, από το πιο μικρό που μπορεί να είναι η μηχανογράφηση - είχα πει στην προηγούμενη Επιτροπή, ότι έχουμε διαφορετικά συστήματα ανά επιτελείο - μέχρι και το πιο μεγάλο που είναι η κυβερνοάμυνα ή ακόμη και η αξιοποίηση της τεχνητής νοημοσύνης.
 Επομένως, η πραγματικότητα που πρέπει όλοι μας να αποδεχτούμε και πρέπει αυτό να καθοδηγεί και τις πολιτικές αλλά και τις νομοθετικές μας πρωτοβουλίες, είναι ότι τόσο η τεχνολογία όσο και η τεχνητή νοημοσύνη, αποτελούν το κέντρο βάρους και την αιχμή του δόρατος στη στρατηγική επικράτηση στον 21ο αιώνα. Η μεγάλη εικόνα σήμερα είναι ότι δεν βγάζουμε μαχητές αυτή τη στιγμή στον τομέα της πληροφορικής με πλήρη συνείδηση της αποστολής τους, όπως για παράδειγμα συμβαίνει με τους πιλότους, τους καταδρομείς, τους μαυροσκούφηδες, οι οποίοι θα ταυτίσουν την αποστολή τους από την πρώτη μέρα που θα είναι μαθητές μέχρι και στην ουσία αποστρατευτούν. Αυτό το πράγμα πρέπει να κάνουμε και με τους απόφοιτους του σώματος προφορικής. Δηλαδή, από την πρώτη μέρα που θα μπαίνουν σε αυτή τη σχολή μέχρι την αποστρατεία τους, να ξέρουν ότι έχουν μια πολύ συγκεκριμένη αποστολή, που βεβαίως ανάλογα με τις ανάγκες και των επιτελείων θα κατανέμονται έτσι ώστε να καλύπτουν όλες αυτές τις προκλήσεις και τις ανάγκες, που σας περιέγραψα προηγουμένως. 
Αναφέρθηκα μάλιστα την Παρασκευή και στον μη επαγγελματικό τρόπο με τον οποίο σήμερα βγαίνει ένας πληροφορικάριος του στρατού, του ναυτικού ή της αεροπορίας. Αυτό θέλουμε να σταματήσει με τη σύσταση του κοινού σώματος πληροφορικής. Εξήγησα για ποιο λόγο δεν μπορεί να γίνει η εθελοντική μετάταξη σε αυτό το κοινό σώμα, που πρέπει να είναι υποχρεωτική. Μάλιστα ανέφερα και το παράδειγμα των στρατολογικών γραφείων και του κοινού σώματος νομικών, το οποίο έχει γίνει πριν από μερικά χρόνια. Προσθέτω όμως ένα ακόμη επιχείρημα για να κλείσει η συζήτηση περί εθελοντικής ή υποχρεωτικής μετάταξης. Με τη νομοθεσία με την οποία ισχύει μέχρι σήμερα για τα σώματα πληροφορικής του στρατού ξηράς και της πολεμικής αεροπορίας, τα στελέχη πρέπει να μετατίθενται σε μονάδες εκτός πληροφορικής που έχουν εξειδικευτεί για να συμπληρώσουν έναν ικανό χρόνο διοίκησης, ώστε να προαχθούν και στον επόμενο βαθμό διοικητικό. Στο κοινό σώμα πληροφορικής όπως συμβαίνει και στο κοινό νομικό σώμα, αυτό δεν θα απαιτείται. Ποιο θα είναι το αποτέλεσμα αυτής της ρύθμισης; Θα μειώνεται πρακτικά ο αριθμός των μεταθέσεων των στελεχών, άρα το αντίθετο με αυτό το οποίο έχει εκφραστεί ως φόβος και στην ουσία θα είναι και η καλύτερη εξέλιξη πάνω στο αντικείμενο, στο οποίο θα έχουν σπουδάσει. 
Θα κλείσω με κάποιες παρατηρήσεις σε σχέση με αυτά που άκουσα από τους συναδέλφους. Για τον συνάδελφο από την Πλεύση Ελευθερίας, προφανώς δεν αποκλείεται η δυνατότητα κάποιας μεταπτυχιακής σπουδής ή διδακτορικού από τα στελέχη αποφοίτους της ΣΑΣ, του κοινού σώματος πληροφορικής. Εξάλλου αυτό το ίδιο ισχύει και για τους αποφοίτους τους υγειονομικούς και τους νομικούς. Κάποιος ο οποίος έχει αποφοιτήσει από τη ΣΑΣ ως νομικός μπορεί να κάνει μεταπτυχιακό ή να κάνει διδακτορικό. Το ίδιο θα ισχύσει και για τους αποφοίτους της πληροφορικής. 
              Ίσα ίσα μάλιστα, ως πολιτική και στρατιωτική ηγεσία αντιστοίχως, προτρέπουμε τα στελέχη μας να μη μείνουν μόνο στο πτυχίο, το οποίο θα πάρουν από την ΣΑΣ, αλλά βεβαίως να προχωρήσουν και στα επόμενα στάδια σπουδών. 
               Ως προς τον ΟΣΜΕ, έθεσε το ζήτημα ο συνάδελφος από το ΠΑΣΟΚ, ο κ. Μάντζιος, νομίζω ότι εδώ «κάνει διάρρηξη σε ανοιχτές θύρες», γιατί είναι μια διάταξη, την οποία ούτως ή άλλως επεξεργαζόμαστε. Θα μπορούσε να αποτελέσει εξ αρχής διάταξη του παρόντος σχεδίου νόμου, δεν προλάβαμε να την καταθέσουμε όταν κατατέθηκε το νομοσχέδιο, θα έρθει ως τροπολογία ενόψει Ολομέλειας. Νομίζω με αυτό τον τρόπο επιλύουμε ένα χρόνιο ζήτημα που έχει προκληθεί και είμαι βέβαιος ότι θα τύχει και της θετικής απόκρισης του συνόλου των πτερύγων της Βουλής.
               Δύο τελευταίες παρατηρήσεις σε κάτι που έθεσε ο συνάδελφος από τη «ΝΙΚΗ» για τη μέριμνα προσωπικού. Κύριε συνάδελφε, προφανώς δεν μπορούμε να δώσουμε άμεσες αυξήσεις, αλλά ξέρετε πολύ καλά και έχουμε ανακοινώσει μια σειρά από, όχι πρωτοβουλίες, από ειλημμένες αποφάσεις, που έμμεσα ή άμεσα ενισχύουμε και το εισόδημα των στελεχών μας. 
             Για παράδειγμα να σας πω για το μεγάλο στεγαστικό πρόγραμμα, το οποίο ξεκινάει τώρα 100 εκατ. ευρώ από το Πρόγραμμα Δημοσίων Επενδύσεων, το οποίο θα αφορά 700 κατοικίες σε όλη την επικράτεια, ξεκινώντας σε μία πρώτη φάση από τον Έβρο και τα νησιά του Ανατολικού Αιγαίου και πηγαίνοντας σε μια δεύτερη φάση άλλες 800 κατοικίες, το οποίο θα περιλαμβάνει τα δύο μεγάλα αστικά κέντρα Αθήνα και Θεσσαλονίκη όπως και την Κρήτη. Αυτό αντιλαμβάνεστε ότι είναι στην ουσία μια έμμεση ενίσχυση του εισοδήματος του αξιωματικού, ο οποίος δεν θα κληθεί να πάει στην αγορά να ψάξει για κατοικία, αλλά στην ουσία θα του παρέχεται μέσω αυτού του προγράμματος.
             Επίσης και το ίδιο το σχέδιο νόμου, το οποίο σήμερα συζητάμε, στην ουσία στοχεύει,  στο πώς θα κάνει καλύτερες και τις σπουδές των αξιωματικών μας. Όταν μιλάμε για ενίσχυση των στρατιωτικών σχολών σημαίνει καλύτερη εκπαίδευση για τους αξιωματικούς, για να μην αναφερθώ και σε μια σειρά από πρωτοβουλίες που έχουμε πει και ήδη υλοποιούνται και αφορούν στην περίθαλψή τους, κάτι που και το παρόν σχέδιο νόμου εμμέσως θίγει, όπως είναι η αξιοποίηση των ωφελούμενων χρημάτων από τον ΕΟΠΥΥ προς τα νοσοκομεία. 
            Άρα, με ένα πλέγμα δράσεων που αφορούν είτε το στεγαστικό, είτε την περίθαλψη, είτε την εκπαίδευσή τους νομίζω αποδεικνύουμε εμπράκτως ότι οι γυναίκες και οι άνδρες των Ενόπλων Δυνάμεων είναι πραγματικά ο πολλαπλασιαστής ισχύος της εθνικής προσπάθειας και με τον τρόπο αυτό πραγματικά τους δίνουμε πίσω στο ελάχιστο σε σχέση με αυτό το οποίο προσφέρουν στην πατρίδα.
           Για να μην αναφερθώ βεβαίως και στις ειδικές διατάξεις, όπως τα πλεύσιμα, που θα έρθω στη συνέχεια, απαντώντας και στο Ναύαρχο για τις ερωτήσεις του.
          Όσον αφορά τα συνολικά χρέη του ΕΟΠΥΥ που με ρωτήσατε, αυτή τη στιγμή ανέρχονται σε 106 εκατ. περίπου προς τα στρατιωτικά νοσοκομεία και αυτό βεβαίως αφορά συσσωρευμένες οφειλές της δεκαετίας 2012 μέχρι 2022. Νομίζω με τη νέα ρύθμιση την οποία έχουμε εισάγει στο παρόν νομοσχέδιο αντιμετωπίζουμε σε πάρα πολύ μεγάλο βαθμό αυτό το ζήτημα, γιατί αντιλαμβάνεστε ότι για να συσσωρευθεί αυτό το ποσό σε μια δεκαετία σημαίνει ότι δυστυχώς δεν ήταν το κράτος ή ο ΕΟΠΥΥ συγκεκριμένα συνεπής προς τα στρατιωτικά νοσοκομεία. Με αυτόν τον τρόπο λοιπόν, μέσω του 90% της αποπληρωμής, θα μπορούμε να έχουμε εκείνα τα κεφάλαια, ακριβώς για να κάνουμε καλύτερα τα νοσοκομεία μας που ήδη είναι σε ένα πολύ καλό επίπεδο, αλλά υπάρχουν ακόμα περιθώρια βελτίωσης.
              Τέλος, όσον αφορά τη φορολόγηση. Απαντώντας στο ερώτημα, θα είναι 24 συν 16 εκατομμύρια, για να το ξεκαθαρίσω αυτό, ναι θα περιλαμβάνει και τα υποβρύχια. Απλώς, όσον αφορά τη φορολόγηση, τουλάχιστον όπως είναι τώρα η ρύθμιση, αυτό αφορά το σύνολο. 
Για να  απαντήσω σε αυτό που μου είπατε για την ΕΛΑΣ, επειδή το ψάξαμε το παράδειγμα, και αυτό το παράδειγμα φορολογείται, απλώς δεν έχει συνταξιοδοτικές κρατήσεις, φορολόγηση όμως υπάρχει και σε αυτό το οποίο αναφερθήκατε. 
              ΔΙΟΝΥΣΙΟΣ ΧΑΤΖΗΔΑΚΗΣ: Επί της πηγής;
              ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Όχι, στο σύνολο, απλώς δεν υπάρχουν συνταξιοδοτικές κρατήσεις, αυτή είναι η διαφορά, όσον αφορά το παράδειγμα που μου είπατε για την ΕΛΑΣ. Ευχαριστώ πολύ, κύριε Πρόεδρε και για την ανοχή σας, τα υπόλοιπα θα τα πούμε και στην Ολομέλεια.  Να επαναλάβω, θα είναι στο σύνολο, θα είναι 24 συν 16 εκατ. και το παράδειγμα που ανέφερε ο Ναύαρχος για την ΕΛΑΣ και αυτό φορολογείται, όχι στην πηγή, στο σύνολο, η διαφορά απλώς είναι ότι δεν είναι οι συνταξιοδοτικές κρατήσεις.
                  ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της K.O. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Γιατί, όμως, υπάρχει αναντιστοιχία ανάμεσα σε αυτό που λέει το νομοσχέδιο και η Ειδική Έκθεση του Υπουργείου ως προς αυτό; 16 εκατομμύρια αναφέρονται μόνο και δεν αναφέρονται τα 24. Εγώ έθεσα αυτό το θέμα. 
                   ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Καμία αναντιστοιχία, κύριε συνάδελφε, είναι τα επιπρόσθετα. Εγώ το ξεκαθάρισα, είναι 24 συν 16 εκατομμύρια, σύνολο 40 εκατομμύρια είναι η δαπάνη για το Γενικό Λογιστήριο.
                ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της K.O. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Κόστος στον προϋπολογισμό δε θα υπάρχουν; 
               ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Βεβαίως, σύνολο.
               ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της K.O. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ): Γιατί δεν φαίνεται; Ούτε στην Ειδική Έκθεση φαίνεται.
               ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Το επίδομα, θυμίζω ότι προϋπήρχε και αυτό το οποίο γίνεται με την παρούσα ρύθμιση ξεκαθαρίζετε, ότι είναι το σύνολο 40 εκατομμύρια, γι’ αυτό δεν αναγράφεται η νέα δαπάνη. Το σύνολο πάντως, για να απαντήσω στην ερώτηση του Ναυάρχου,  είναι 40 εκατομμύρια, 24 συν 16. 
              ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις».
Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής. 
Ο Εισηγητής της Πλειοψηφίας, κ. Χρήστος Δερμεντζόπουλος, ψήφισε ΥΠΕΡ. 
Ο Εισηγητής της Μειοψηφίας, κ. Ευάγγελος Αποστολάκης, επιφυλάχθηκε. 
Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Δημήτριος  Μάντζος,  επιφυλάχθηκε (Στη συνεδρίαση είχε ψηφίσει επί της αρχής ο κ. Μπιάγκης). 
Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Νικόλαος Παπαναστάσης, καταψήφισε. 
Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ.  Παύλος Σαράκης, επιφυλάχθηκε. 
Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αθανασία (Σία) Αναγνωστοπούλου,  καταψήφισε. 
Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”», κ. Τάσος Οικονομόπουλος,  δήλωσε «παρών».
Τάσος Οικονομόπουλος (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”»): Επιφυλασσόμαστε.
             ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Αλλάζει, επιφυλάσσεται.
Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αλέξανδρος Ζερβέας,  επιφυλάχθηκε.
Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, επιφυλάχθηκε. 
Στο σημείο αυτό ερωτάται η Επιτροπή, γίνονται δεκτά τα άρθρα 1 έως 76 του σχεδίου νόμου; 
Τα άρθρα 1 έως 76, γίνονται δεκτά, ως έχουν, κατά πλειοψηφία.
Ερωτάται η Επιτροπή, γίνεται δεκτό και το ακροτελεύτιο άρθρο; 
Δεκτό κατά πλειοψηφία. 
Τέλος, ερωτάται η Επιτροπή, εάν το σχέδιο νόμου γίνεται δεκτό και στο σύνολό του.
Δεκτό κατά πλειοψηφία.
                 Συνεπώς, το σχέδιο νόμου του Υπουργείου Εθνικής Άμυνας «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις», γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.
              Πριν λυθεί η συνεδρίαση, να σας πω, ότι σήμερα 7 η ώρα στο Εντευκτήριο της Βουλής, θα λάβει χώρα μία ειδική καλλιτεχνική εκδήλωση από το ιστορικό Κερκυραϊκό που ιδρύθηκε το 1894 επί τη ευκαιρία της 160ης  επετείου της Ενώσεως των Επτανήσων με τη μητέρα Ελλάδα, και βεβαίως, όποιος συνάδελφος μπορεί να το παρακολουθήσει θα αξίζει τον κόπο.  Σας ευχαριστώ πολύ. 
Λύεται η συνεδρίαση. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ. Παρόντες  ήταν οι κ.κ. Βουλευτές κ.κ. Αβραμόπουλος Δημήτριος, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Οικονόμου Ιωάννης, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παπαναστάσης Νικόλαος, Βελόπουλος Κυριάκος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Ρούντας Γεώργιος, Ζερβέας Αλέξανδρος, και Καζαμίας Αλέξανδρος.


Τέλος και περί ώρα 14:45΄  λύθηκε η συνεδρίαση.

O ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ                                          Ο ΓΡΑΜΜΑΤΕΑΣ
            ΣΤΕΦΑΝΟΣ ΓΚΙΚΑΣ                                               ΧΡΗΣΤΟΣ  ΔΕΡΜΕΝΤΖΟΠΟΥΛΟΣ


